Pengurusan rayuan pendakwaan dalam kes laporan audit 1MDB dilanjutkan

Mahkamah Rayuan menetapkan 26 Mei ini untuk satu lagi tarikh pengurusan kes rayuan pihak pendakwaan terhadap pembebasan Najib Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy daripada pertuduhan meminda laporan audit 1MDB.
Peguam Arul Kanda, Jasmine Cheong ketika dihubungi, mengesahkan satu lagi tarikh pengurusan kes ditetapkan kerana rekod rayuan belum disiapkan.
Hari ini ditetapkan pengurusan kes rayuan pertama pihak pendakwaan yang dijalankan di hadapan Timbalan Pendaftar Mahkamah Rayuan Mohd Khairi Haron.
Selain Cheong, turut hadir ialah peguam Alaistair Norman yang mewakili Najib dan Timbalan Pendakwa Raya Parvin Hameedah Natchiar yang mewakili pendakwaan.
Pada 3 Mac, Hakim Mahkamah Tinggi Mohamed Zaini Mazlan (kini hakim Mahkamah Rayuan) melepas dan membebaskan Najib dan Arul Kanda selepas mendapati pihak pendakwaan gagal membuktikan kes prima facie terhadap mereka. Kedua-duanya dibebaskan daripada pertuduhan tanpa dipanggil membela diri.
Dalam penghakimannya, Zaini berkata beliau telah memberikan penilaian maksimum pada akhir kes pendakwaan dan tidak menemukan bukti untuk mensabitkan atau membuktikan bahawa Najib secara jelas mengarahkan pindaan yang dibuat untuk membebaskannya daripada sebarang liabiliti sivil atau jenayah.
Dalam kes Arul Kanda, hakim mendapati beliau (Arul Kanda) konsisten sepanjang keterangannya dan ia serasi dengan keterangan yang dikemukakan dan keterangan saksi lain.
Najib, 70, yang sedang menjalani hukuman penjara 12 tahun di penjara Kajang kerana menyalahgunakan dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-kira Wang Negara untuk mengelak sebarang tindakan diambil terhadapnya.
Arul Kanda, 46, pula didakwa bersubahat dengan Najib dalam membuat pindaan laporan tersebut bagi melindungi bekas perdana menteri itu daripada dikenakan tindakan.
Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.
Pihak pendakwaan telah memfailkan notis rayuan di Mahkamah Rayuan pada 9 Mac.


Mahkamah benar rayuan Mais kembalikan status agama wanita

Majlis Agama Islam Selangor (Mais) dan kerajaan negeri Selangor hari ini berjaya dalam rayuan untuk mengembalikan status agama Islam seorang wanita berusia 37 tahun.
Dalam keputusan majoriti 2-1, panel Mahkamah Rayuan yang diketuai hakim Yaacob Md Sam membenarkan rayuan Mais dan kerajaan negeri untuk mengetepikan keputusan Mahkamah Tinggi yang membatalkan penukaran agama wanita itu.
Keputusan majoriti itu yang disampaikan secara dalam talian adalah daripada Yaacob dan Mohd Nazlan Mohd Ghazali yang memihak kepada Mais dan kerajaan negeri Selangor manakala P. Ravinthran memberikan penghakiman bertentangan.
Mohd Nazlan, yang menyampaikan keputusan majoriti itu berkata Mahkamah Tinggi Syariah dan Mahkamah Rayuan Syariah memutuskan wanita itu masih beragama Islam dan oleh itu ia adalah kes di bawah bidang kuasa Mahkamah Syariah.
Beliau berkata penentuan kehakiman oleh Mahkamah Syariah seseorang itu masih Islam seperti dalam kes wanita ini, semestinya bermakna dia seorang Islam dan bukannya seorang yang tidak pernah beragama Islam.
Mohd Nazlan berkata mahkamah sivil tidak mempunyai kuasa semakan kehakiman ke atas Mahkamah Syariah, apatah lagi dalam mengubah atau meminda, membicarakan semula atau menolak keputusan Mahkamah Syariah kerana ia sama seperti melanggar Perkara 121 (1A) Perlembagaan Persekutuan.
Perkara 121 (1A) menyatakan mahkamah sivil tidak mempunyai bidang kuasa terhadap perkara yang terletak di bawah bidang kuasa Mahkamah Syariah.
Beliau berkata keputusan Mahkamah Tinggi yang membatalkan keputusan Mahkamah Syariah adalah salah dan tidak boleh dikekalkan.
Pada 12 Disember 2013, wanita itu memfailkan saman di Mahkamah Tinggi Syariah Kuala Lumpur untuk mendapatkan pengisytiharan bahawa dia tidak lagi beragama Islam namun pada 20 Julai 2017, Mahkamah Tinggi Syariah menolak samannya. Mahkamah Rayuan Syariah juga menolak rayuannya pada 1 Ogos 2017.
Ravinthran, dalam penghakimannya yang menolak rayuan Mais dan kerajaan negeri Selangor berkata Mahkamah Tinggi betul dalam memberikan relif yang dimohon wanita itu.
Dalam saman pemulanya, wanita itu yang semasa dilahirkan pada 1986, berbapa seorang penganut agama Hindu dan ibu yang penganut Buddha, memohon perisytiharan bahawa dia bukan seorang yang menganut agama Islam.
Dia berkata ibunya memeluk Islam pada 1991 dan secara unilateral telah mengislamkannya, yang ketika itu berusia lima tahun, di pejabat Jabatan Agama Islam Selangor (Jais).
Penukaran agama itu berlaku semasa ibu bapanya dalam proses perceraian, yang kemudian dimuktamadkan pada 1992. Pada tahun berikutnya (1993) ibunya berkahwin dengan seorang lelaki Islam manakala bapanya meninggal dunia dalam kemalangan tiga tahun kemudian.
Wanita itu mendakwa walaupun dia memeluk Islam, ibu dan bapa tirinya membenarkan dia terus mengamalkan kepercayaan Hindu, agama yang dianuti sejak dilahirkan. Dia mendakwa tidak mengamalkan ajaran Islam.
Selepas gagal di Mahkamah Syariah, wanita itu kemudiannya memfailkan saman di Mahkamah Tinggi Sivil Shah Alam. Dia kemudiannya berjaya mendapat pengisytiharan dia bukan beragama Islam pada 4 April tahun lalu.
Peguam Mohamed Haniff Khatri Abdulla dan Majdah Muda mewakili Mais manakala Penasihat Undang-undang Negeri Selangor Salim [email protected] bagi pihak kerajaan negeri Selangor.
Peguam A. Surendra Ananth yang mewakili wanita itu memberitahu media bahawa beliau mendapat arahan daripada anak guamnya supaya memfailkan permohonan kebenaran merayu di Mahkamah Persekutuan.


McDonald’s kata dagingnya diiktiraf Jakim

Restoran francais makanan segera McDonald’s memberi jaminan semua produk daging lembu yang digunakan di Malaysia adalah halal dan diiktiraf oleh Jabatan Kemajuan Islam Malaysia (Jakim), diperoleh daripada pembekal yang tersenarai dalam sijil halal luar negara.Kebimbangan timbul selepas pendedahan mengenai kartel daging yang membungkus semula daging import menggunakan logo halal.Menurut syarikat itu, daging lembu mentahnya dibeli secara terus daripada pembekal MacFood Services (M) Sdn Bhd dari Australia, New Zealand dan Brazil yang memiliki sijil halal tanpa melalui pihak ketiga.Katanya rumah penyembelihan tersebut turut mematuhi program makanan keselamatan dan kebajikan haiwan sebelum mereka layak menjadi pembekal kepada Mcdonald’s yang diluluskan Jakim.“Sejak 2017, MacFood Services telah diterima dan diletakkan di bawah senarai halal Jakim, yang memberikan pengiktirafan kepada pematuhan MacFood Services dengan syarat halal Jakim,” menurut kenyataan yang dikeluarkan oleh francais burger popular itu sebagai respon kepada pertanyaan daripada MalaysiaNow.Tambahnya, perkhidmatan MacFood memenuhi keperluan beberapa piawaian global termasuk peralatan yang digunakan daripada sistem pengurusan kualiti pembekal.“Pengauditan ini meliputi pengesanan dan penipuan makanan, yang akan mengkaji bahan mentah yang digunakan dan dipatuhi.”Jakim dipertanggungjawabkan untuk mengesahkan produk tertentu sebagai halal.Baru-baru ini Jakim dikatakan akan mengeluarkan senarai pengimport daging berlesen di negara ini, ekoran kebimbangan yang disuarakan orang ramai mengenai skandal penipuan daging.Ada dakwaan mengatakan daging yang tidak mempunyai sijil halal dicampurkan dengan daging yang tidak halal, dan berjaya melepasi pemeriksaan dan kos yang melibatkan proses pensijilan halal, sebelum dijual di pasar tempatan.


Pengundi Simpang Renggam anggap ura-ura Maszlee calon MB sebagai jenaka

Ura-ura calon PKR Maszlee Malik bagi kerusi Dewan Undangan Negeri (DUN) Layang-Layang bakal dinamakan sebagai calon menteri besar sekiranya Pakatan Harapan (PH) memenangi Pilihan Raya Negeri (PRN) Johor pada 12 Mac ini dianggap sebagai jenaka oleh pengundi Simpang Renggam.Mereka berkata, sepanjang berkhidmat sebagai ahli Parlimen Simpang Renggam dan menteri pendidikan semasa PH menjadi kerajaan, tiada apa yang dilakukannya selain membawa masuk restoran makanan segera ke kawasan tersebut.Seorang pengundi mahu dikenali sebagai Firdaus ketawa selepas mendengar khabar angin tersebut.“Apa yang dia buat selama beberapa tahun ni?“Buat McDonalds hanya satu-satunya sumbangan dia,” katanya ketika ditemui MalaysiaNow merujuk kepada restoran makanan segera asal Amerika Syarikat (AS) itu.Firdaus (kanan) berbual bersama temannya Alif sambil menunggu pelanggan di gerai buah-buahan di Simpang Renggam.Maszlee merupakan menteri pendidikan semasa zaman PH yang meletakkan jawatan lebih kurang sebulan sebelum Langkah Sheraton yang menyaksikan gabungan itu tumbang selepas Dr Mahathir Mohamad mengosongkan kerusi perdana menteri.Kerusi DUN Layang-Layang menyaksikan pertembungan empat penjuru antara calon, PKR yang diwakili Maszlee, K Alagathiran (Perikatan Nasional), Abdul Mutalib Abd Rahim (Barisan Nasional) dan Ahmad Syafiq Othaman (Pejuang).Pada PRU14 lalu kerusi tersebut dimenangi oleh calon BN, Onn Hafiz Ghazi yang kini bertanding di kerusi DUN Machap.Pada Oktober 2020, Maszlee berkata beliau bersyukur dapat membawa restoran makanan segera itu ke Simpang Renggam yang diharap dapat memberikan peluang pekerjaan untuk warga tempatan.Maszlee hanya bernasib baikFirdaus mempersoalkan janji Maszlee semasa kempen Pilihan Raya Umum ke-14 (PRU14) yang masih belum ditunaikannya.“Tu, tol Simpang Renggam pun ada lagi,” tambah Firdaus merujuk kepada janji Maszlee untuk menghapuskan kutipan tol kawasan itu sekiranya PH berjaya ke Putrajaya.Malah Maszlee turut menyeru para pengundi untuk menuntut janji tersebut jika beliau tidak menunaikannya.Bagaimanapun, selepas dilantik sebagai menteri pendidikan Maszlee diasak hebat oleh pengguna di media sosial yang mengatakan janji itu sebagai satu pembohongan dan beliau tidak menepati janji.Pengundi Simpang Renggam Firdaus ketika ditemu bual MalaysiaNow mengenai PRN Johor.Disebabkan itu, tiga hantaran Facebooknya berkaitan penghapusan tol dipercayai sudah dipadam.Pada Oktober 2020, MalaysiaNow mendedahkan Maszlee merupakan satu-satunya bekas ahli Parlimen Bersatu yang menandatangani akaun bersumpah (SD) untuk menyokong Presiden PKR Anwar Ibrahim menjadi perdana menteri.Kira-kira tiga bulan sebelum PRN Johor diumumkan, Maszlee menyertai PKR.Tambah Firdaus, Maszlee hanya bernasib baik pada PRU14 kerana gelombang menjatuhkan BN sangat kuat sehingga negeri Johor ditawan oleh PH.“Nama dia naik jadi calon MB tu sebab dah tahu memang tak boleh menang la tu.Cuba bandingkan apa yang dia buat dengan Abah dah buat di Johor?,” soalnya sambil merujuk kepada gelaran yang diberikan kepada bekas perdana menteri, Muhyiddin Yassin.Muhyiddin yang juga pengerusi Perikatan Nasional (PN) merupakan anak jati Johor dan bekas menteri besar dari 1986 hingga 1995.Sementara Maszlee sebelum ini aktif dalam bidang pendidikan dan akademik serta pernah berkhidmat sebagai pensyarah di Universiti Islam Antarabangsa Malaysia (UIAM).Beliau menyertai parti komponen PH ketika itu, Bersatu sebulan sebelum PRU14 dan dinamakan sebagai calon Parlimen Simpang Renggam dan mengalahkan penyandang kerusi dari BN, Liang Teck Meng.Sementara itu, rakan baik Firdaus, mahu dikenali sebagai Alif turut menunjukkan reaksi terkejut terhadap ura-ura Maszlee bakal dinamakan sebagai calon menteri besar.Dia seakan tidak percaya nama Maszlee dicalonkan untuk jawatan tersebut.Sukarelawan menunjukkan isyarat ‘bagus’ dari dalam van berhias gambar Maszlee Malik, calon PKR di DUN Layang-Layang pada PRN Johor. Gambar: FacebookAlif yang menjual buah-buahan di laluan utama Simpang Renggam berkata sehingga kini masih tidak jelas apakah fungsi Maszlee sebagai ahli Parlimen Simpang Renggam melainkan hanya bergambar di Facebook setiap kali pulang ke kawasannya.“Betul, dia ada atau tidak. Sama sahaja. Rasanya macam tak ada beza. Tak boleh lawan Abah lah kalau jadi MB. Dia tak kenal orang Johor ni.“Orang Johor ni dia tak tunjuk. Orang politik balik kawasan, kita baik. Tapi, masa mengundi nanti tengok lah apa jadi,” katanya disusuli ketawa kecil.50 meter daripada kedai Alif, seorang pemilik kedai makan dikenali sebagai Reza berkata dia berpuas hati dengan keramahan Maszlee sebagai wakil rakyat.Kehadiran Maszlee ke gerai-gerai dan taman perumahan patut dipuji.Namun katanya, itu belum mencukupi untuk dicalonkan sebagai seorang menteri besar Johor.“Tapi kalau jadi MB belum boleh lagi, dia memang orang pandai mengajar universiti tapi tak boleh lawan Abah.“Kena cari yang lagi berpengalaman,” katanya kepada MalaysiaNow.


Rentas negeri 30 individu zon merah punca 90 kes baru Covid-19 di Terengganu

Kes rentas negeri melibatkan 30 individu dari zon merah Covid-19 yang pulang ke Terengganu dengan pelbagai alasan untuk menyambut Aidilfitri menyebabkan jangkitan kepada 90 kes baru di negeri itu.Pengarah Kesihatan Negeri Terengganu Dr Nor Azimi Yunus berkata kisah pelanggaran prosedur operasi standard (SOP) bagi pencegahan Covid-19 itu terbongkar apabila ramai dalam kalangan ahli keluarga dijangkiti di samping peningkatan mendadak kes dalam lokaliti di tiga daerah di negeri ini.“Di Kuala Terengganu, seramai 40 orang disahkan positif Covid-19 hasil aktiviti rentas negeri yang dilakukan 13 individu manakala di Hulu Terengganu, rentas negeri yang dilakukan sembilan individu mengakibatkan 26 orang lagi terkena jangkitan.“Di Kemaman, lapan individu yang merentas negeri dan daerah akhirnya menyebabkan 24 orang disahkan positif Covid-19. Kalau betul mereka mematuhi SOP, sudah tentu jangkitannya kecil sahaja tanpa melibatkan datuk, nenek, makcik, pakcik, cucu hingga sepupu,” katanya dalam satu hantaran di laman Facebook.Beliau bagaimanapun memuji langkah yang diambil oleh sesetengah individu dari zon merah yang membuat penilaian risiko dan kuarantin diri sendiri kerana tindakan bijak itu berjaya menghalang penyebaran Covid-19 dalam skala yang besar.Nor Azimi juga mendedahkan kedegilan masyarakat yang tidak mengendahkan larangan mengadakan majlis berbuka puasa, majlis tadarus dan gotong-royong pada Ramadan lepas menyebabkan berlaku jangkitan dalam kalangan jemaah masjid dalam jumlah yang besar.Dalam pada itu, Nor Azimi turut mengesahkan arahan penutupan sementara Jakel cawangan Gong Badak di Kuala Nerus selama 14 hari kerana terdapat 17 kes positif Covid-19 dalam kalangan kakitangannya.“Penutupan sementara Jakel Trading Sdn Bhd cawangan itu berkuat kuasa Ahad lepas hingga 6 Jun depan bagi mengelakkan penularan penyakit berjangkit.“Arahan penutupan adalah mengikut Seksyen 18 (1)(f) Akta Pencegahan dan Pengawalan Penyakit Berjangkit 1988 (Akta 342),” katanya.


TUDM beri amaran kedaulatan terancam selepas 16 pesawat China dikesan terbang ‘mencurigakan’

Tentera Udara Diraja Malaysia (TUDM) hari ini memberi amaran ancaman serius kepada kedaulatan negara selepas 16 pesawat China dikesan di ruang udara Malaysia.Dalam kenyataan hari ini TUDM berkata ia mengesan 16 pesawat tentera udara China (PLAAF) jenis Ilyushin Il-76 dan pesawat Xian Y-20 dikesan melakukan penerbangan yang mencurigakan di ruang udara zon maritim Malaysia berhampiran Kota Kinabalu, Sabah pukul 11.53 semalam.Panglima Tentera Udara Diraja Malaysia (TUDM), Jeneral Ackbal Abdul Samad berkata, penerbangan pesawat-pesawat PLAAF tersebut dikesan oleh radar pertahanan udara di Sarawak.“Pesawat tersebut telah dikesan terbang secara formasi taktikal in-trail pada jarak 60 batu nautika di antara satu sama lain. Formasi panjang tersebut juga terbang dengan paten dan haluan yang sama menggunakan satu titik laluan masuk dan keluar.“Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” katanya dalam satu kenyataan hari ini.Menurut beliau, pesawat-pesawat tersebut dikesan terbang pada ketinggian di antara 23,000 kaki sehingga 27,000 kaki dengan kelajuan 290 knots melalui flight information region (FIR) Singapura sebelum memasuki  Kota Kinabalu dan seterusnya terbang menghala menghampiri 60 batu nautika daripada pesisir pantai Wilayah Sarawak.“Pihak TUDM meletakkan pesawat Hawk 208 daripada No. 6 Skuadron, Pangkalan Udara Labuan di dalam keadaan siap sedia melalui Operasi Curiga TUDM.“Apabila arahan tidak dipatuhi dan didapati melangkaui persempadanan FIR Kota Kinabalu menghala ke ruang udara nasional, TUDM melancarkan pesawat-pesawat pemintas pada pukul 1.30 petang untuk melakukan  identifikasi visual,” tambah beliau.Insiden itu tegasnya merupakan ancaman yang serius terhadap kedaulatan negara dan keselamatan penerbangan berdasarkan kepadatan trafik udara di dalam laluan penerbangan dalam FIR Kota Kinabalu.Beliau menjelaskan insiden dikendalikan oleh TUDM berlandaskan undang-undang dan peraturan penerbangan antarabangsaInternational Civil Aviation Organization (ICAO) serta Strategi Pertahanan Udara Nasional.


321,331 individu terima suntikan vaksin setakat ini

Seramai 321,331 individu dalam kumpulan fasa pertama Program Imunisasi Covid-19 Kebangsaan (PICK) telah menerima dos pertama vaksin setakat semalam.Ketua Pengarah Kesihatan Dr Noor Hisham Abdullah berkata Selangor merekodkan angka pemberian vaksin tertinggi dengan 38,632 individu, diikuti Perak (34,666), Sarawak (32,028) dan Sabah (30,433).“Di Kuala Lumpur seramai 29,937 individu, Pahang (25,525), Johor (24,749), Kedah (21,171), Pulau Pinang (18,465), Kelantan (15,877) dan Terengganu (14,949).“Di Negeri Sembilan pula seramai 12,865 individu, Melaka (8,251), Perlis (7,276), Putrajaya (4,165) dan Labuan (2,342),” katanya menerusi infografik yang dimuat naik di akaun Twitter miliknya hari ini.Program imunisasi yang dilancarkan pada 24 Februari lepas, menyasarkan untuk memberi imunisasi secara percuma kepada penduduk negara ini, baik rakyat tempatan mahupun warga asing.


Malaysia tuan rumah Sukan SEA 2027

Persekutuan Sukan SEA (SEAGF) memilih Malaysia sebagai tuan rumah edisi ke-34 Sukan SEA 2027.Presiden Majlis Olimpik Malaysia (MOM) Mohamad Norza Zakaria berkata keputusan itu dipersetujui sebulat suara oleh ahli majlis SEAGF pada mesyuarat yang berlangsung hari ini.“Kami mengucapkan terima kasih kepada SEAGF atas kepercayaan mereka kepada MOM untuk menganjurkan temasya Sukan SEA.“MOM akan membuat janji temu untuk memaklumkan secara rasmi mengenai perkara ini kepada Perdana Menteri Ismail Sabri Yaakob dan Menteri Belia dan Sukan Ahmad Faizal Azumu apabila kembali ke Malaysia,” katanya dalam kenyataan di sini.Ini adalah kali ketujuh Malaysia diberi tanggungjawab untuk menjadi tuan rumah sejak kali pertama pada 1965 ketika temasya ini dikenali sebagai Sukan Semenanjung Asia Tenggara (SEAP), diikuti 1972, 1977, 1989, 2001 dan 2017.MOM pernah menyatakan minat untuk menjadi tuan rumah Sukan SEA 2027 pada tahun lepas, berikutan penarikan diri Brunei.Temasya Sukan SEA ke-31, yang ditangguhkan berikutan pandemik Covid-19, kini dianjurkan di Hanoi, Vietnam pada 12 hingga 25 Mei.Kemboja dijadualkan menjadi tuan rumah buat julung kalinya tahun depan pada 5 hingga 16 Mei manakala Thailand pula bakal menjadi penganjur pada edisi 2025.


Pemimpin DAP jarakkan diri dari kenyataan parti tak perlu ‘cairkan kecinaan’

Pemimpin DAP Loke Siew Fook hari ini dilihat menjarakkan parti itu daripada komen ahli Jawatankuasa Pusat DAP Ronnie Liu baru-baru bahawa DAP tidak perlu “mencairkan kecinaannya” dan dibataskan hanya untuk meraih sokongan orang Melayu.Loke berkata komen Ronnie Liu hanya mewakili pandangan peribadi atau satu bahagian daripada parti, namun bukan pandangan yang mewakili seluruh parti.“Ada usaha dari DAP untuk lebih terbuka supaya dapat diterima masyarakat Malaysia,” katanya dalam temu bual yang dianjurkan Majlis Profesor Negara hari ini, di samping turut menambah bahawa parti itu ditunjangi dasar “multiculturalism”.“Oleh sebab itu mengapa ada perdebatan dalam DAP kerana DAP berusaha untuk tonjol kepelbagaian..”Loke yang merupakan setiausaha organisasi parti itu turut berkata pendekatan ini mungkin boleh menimbulkan risiko kerana kemungkinan kepimpinan parti ketika ini sedang cuba dijatuhkan.“Itu satu risiko, kita mesti jelaskan kepada penyokong bahwaa DAP bukan untuk satu kaum shj.” tambahnya lagi.Liu, yang merupakan Adun Sungai Pelek, semalam berucap dalam sebuah majlis.“DAP adalah untuk semua rakyat Malaysia. Kita perlu bekerjasama dengan parti-parti Melayu yang lain, tetapi kita tidak boleh menjatuhkan maruah atau menggambarkan diri kita sebagai parti bukan Cina,” kata beliau dalam beberapa laporan.Beliau turut berkata “DAP adalah parti pelbagai kaum. Parti ini tidak perlu mencairkan kecinaannya hanya kerana kritikan daripada musuh politik kita.”Kenyataan beliau tersebut mendapat respons dari Ahli Parlimen Damansara Tony Pua dan Ahli Parlimen Segambut Hannah Yeoh“Ronnie Liu tidak mewakili saya. DAP yang Ronnie mahukan bukan DAP yang saya sertai.” kata Yeoh.“Bagi saya, saya sudah lama tidak mendengar Ronnie. Tetapi kali ini saya tidak boleh berdiam diri. Dia telah menjejaskan banyak pemimpin DAP di luar sana yang bekerja keras untuk melawan prasangka dan stigma terhadap DAP“Ronnie Liu tidak mewakili saya,” tambah beliau dalam sebuah hantaran Facebook.Sementara itu, Pua berkata “Itu adalah sifat paling cauvinis yang seseorang boleh miliki dan DAP tidak memerlukan cauvinis dalam parti.”Namun Loke berkata parti tidak perlu mengenakan tindakan disiplin terhadap Liu kerana beliau bebas memberikan pandangan-pandangannya.


Selamat ulang tahun ke-6 Bersatu!

Hari ini Bersatu menyambut ulang tahun ke-6 penubuhannya.
Walaupun baru menginjak usia enam tahun, Bersatu telah memberikan sumbangan yang besar dalam pentadbiran negara dan kesejahteraan rakyat.
Kita telah berjuang melawan kleptokrasi, mewujudkan pemerintahan yang berintegriti dan bebas rasuah serta melaksanakan pelbagai program prihatin rakyat yang menunjukkan Bersatu berada di landasan perjuangan yang selari dengan matlamat penubuhan parti.
Kekuatan Bersatu semestinya terletak di tangan ahli-ahlinya. Sekiranya ahli-ahli parti terus istiqamah dalam menghayati semangat perjuangan parti dan terus mendokong matlamat dan perjuangan parti sepertimana yang termaktub dalam perlembagaannya, maka Bersatu akan terus melangkah gagah dalam menjulang obor perjuangan parti.
Ini termasuk mewujudkan sebuah pentadbiran kerajaan yang bebas rasuah, melaksanakan tadbir urus yang berintegriti, menegakkan sistem demokrasi berparlimen, memperjuangkan keadilan sosial, menghormati doktrin pengasingan kuasa termasuk kebebasan badan kehakiman, menegakkan Islam sebagai agama persekutuan, menghormati hak semua individu untuk mengamalkan agama masing-masing, mempertahankan kedudukan istimewa orang Melayu dan anak negeri Sabah dan Sarawak serta hak-hak yang sah bagi semua kaum, memelihara hak-hak asasi rakyat, memupuk perpaduan dan keharmonian rakyat, mengamalkan prinsip-prinsip Rukunegara dan mendokong Perlembagaan Persekutuan.
Ini adalah prinsip-prinsip penting perjuangan parti yang terkandung dalam perlembagaan Bersatu. Prinsip-prinsip ini mestilah diamalkan dan diperjuangkan oleh setiap ahli Bersatu. Ahli-ahli Bersatu mesti dikenali dengan prinsip-prinsip ini yang membezakan mereka dengan yang lain.
Ahli-ahli Bersatu juga mestilah sentiasa bersatu padu dan menjadi contoh teladan yang baik dalam membentuk suatu budaya politik yang murni supaya parti kita dihormati oleh semua.
Ini penting supaya parti kita terus kekal bersatu, beramanah dan bermaruah selaras dengan cogan kata parti.
Sepertimana yang kita semua maklum, pilihan raya umum boleh diadakan pada bila-bila masa.
Justeru, saya menyeru kepada seluruh ahli parti, terutamanya jentera parti di semua peringkat, supaya sentiasa bersiap-siaga untuk menghadapi pilihan raya. Insya Allah, berkat usaha dan doa saudara-saudari semua, dokongan rakyat dan izin Allah SWT, Bersatu akan kembali menerajui kerajaan menerusi Perikatan Nasional.
Selamat Menyambut Ulang Tahun Bersatu Ke-6!
Muhyiddin Yassin adalah presiden Bersatu.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Shahrir Samad bebas pertuduhan gubah wang haram

Bekas pengerusi Felda Shahrir Samad hari ini dibebaskan daripada tuduhan gagal mengisytiharkan RM1 juta diterima dari Najib Razak kepada Lembaga Hasil Dalam Negeri (LHDN).
Keputusan itu dibuat oleh Mahkamah Tinggi Kuala Lumpur, yang membenarkan permohonan pihak pembelaan untuk pembebasan penuh bagi pertuduhan tersebut.
Shahrir didakwa melakukan pengubahan wang haram dengan tidak menyatakan pendapatan sebenar dalam borang nyata cukai pendapatan, melanggar Seksyen 113(1)(a) Akta Cukai Pendapatan 1967, berhubung wang berjumlah RM1 juta yang dipercayai bersumberkan aktiviti menyalahi undang-undang, yang diterima dari Najib.
Cek tersebut dimasukkan ke akaun Public Islamic Bank Shahrir pada 28 November 2013.
Beliau didakwa melakukan kesalahan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim pada 25 April 2014.
Pertuduhan di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, memperuntukkan hukuman denda maksimum RM5 juta, penjara sehingga lima tahun, atau kedua-duanya sekiranya disabitkan kesalahan.


Najib tak pernah saman Ambank semasa jadi pemegang akaun, kata pengurus bank

Seorang pegawai Ambank memberitahu Mahkamah Tinggi Kuala Lumpue hari ini bahawa Najib Razak tidak pernah memfailkan sebarang saman terhadap bank kerana salah mengendalikan akaunnya semasa bekas perdana menteri itu menjadi pemegang akaun.
Pengurus Cawangan Ambank (M) Berhad Jalan Raja Chulan R Uma Devi, 43, yang memegang jawatan itu sejak 2015 berkata Najib juga tidak pernah membuat sebarang aduan mengenai penyata banknya kepada bank.
“Setiap bulan, bank akan menghantar penyata bank yang menyenaraikan semua transaksi yang dibuat dalam akaun kepada pelanggannya. Sepanjang pengetahuan saya, malah semasa kes SRC International, tiada sebarang pertikaian atau aduan dibuat oleh Datuk Seri Najib berhubung penyata akaun bank beliau,” katanya.
Saksi pendakwaan ke-37 itu berkata demikian ketika menjawab soalan timbalan pendakwa raya kanan Gopal Sri Ram pada perbicaraan Najib yang berdepan pertuduhan menyeleweng RM2.3 bilion dana 1Malaysia Development Berhad (1MDB).
Sri Ram: Antara 2015 dan 2018, adakah tertuduh memfailkan sebarang prosiding terhadap bank kerana salah mengendalikan akaunnya, pada pengetahuan anda?
Uma Devi: Pada pengetahuan saya, tidak.
Terdahulu, Sri Ram menyoal saksi mengenai keterangan beliau semasa perbicaraan SRC International, yang beliau akui kenyataannya itu telah diterima dan tidak pernah dipertikaikan oleh Mahkamah Tinggi dan Mahkamah Rayuan.
Minggu lepas, Uma Devi memberi keterangan bahawa Najib memegang lima akaun dengan Ambank, satu akaun simpanan berakhir dengan nombor 694, dan empat akaun semasa, iaitu AmIslamic (berakhir dengan nombor 481), AmPrivate Banking- 1MY (880), AmPrivate Banking-Y1MY (898) dan AmPrivate Banking-MY (906).
Pada 10 Disember 2019, Najib memfailkan saman terhadap AmBank Islamic Bhd dan bekas pengurus perhubungan pelanggan Joanna Yu Ging Ping berhubung pengurusan akaun di bawah namanya iaitu akaun berakhir 694, 880, 898 dan 906 yang didakwa Najib diuruskan oleh AmBank tanpa pengetahuannya dan digunakan untuk mengalihkan dana daripada SRC International Sdn Bhd.
Bagaimanapun, Najib gagal dalam rayuannya di Mahkamah Rayuan pada Januari lepas setelah mahkamah memutuskan Najib sedang berusaha untuk meneruskan saman sivilnya untuk menjejaskan prosiding dan penemuan jenayah oleh Mahkamah Tinggi dan Mahkamah Rayuan dalam kes jenayah kes SRC International.
Terdahulu, Uma Devi memberi keterangan bahawa Najib menerima RM1.25 juta pembayaran faedah yang dikreditkan ke akaun simpanan peribadinya berakhir dengan nombor 694 pada 2011 sahaja.
Merujuk kepada penyata bank Najib semasa pemeriksaan utama oleh timbalan pendakwa raya Najwa Bistamam, Uma Devi berkata bayaran itu diterima dalam 11 bahagian sepanjang tahun ke akaun "694", antara Februari hingga Disember 2011.
“Saya mengesahkan terdapat beberapa kemasukan melibatkan faedah bagi 2011 dan jumlah yang diterima adalah berbeza- beza mengikut baki semasa akaun pada setiap bulan.
“Ini berdasarkan kod 202000 yang tertera di dalam status setiap transaksi kemasukan faedah,” katanya dan menambah akaun ‘694’ tersebut dibuka pada 13 Januari 2011 dan ditutup pada 30 Ogos 2013.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung esok.


GPS diketuai Abang Jo cipta rekod baru kemenangan kerusi PRN

Gabungan Parti Sarawak (GPS) di bawah pimpinan Abang Johari Openg berjaya memecahkan rekod Adenan Satem pada 2016 dalam meraih bilangan kerusi paling banyak pada pilihan raya negeri (PRN).Keputusan rasmi dari Suruhanjaya Pilihan Raya (SPR) menunjukkan GPS memenangi 75 kerusi UN dari 82 kerusi Dewan Undangan Negeri (DUN) yang dipertandingkan walaupun keputusan kerusi Mulu masih belum diputuskan.Ia adalah ekoran cuaca buruk sehingga menyebabkan pengangkutan peti undi ke pusat kiraan undi rasmi di Kuching tertunda, kata Pengerusi SPR Abdul Ghani Salleh.Adenan mengetuai Barisan Nasional memenangi 72 kerusi pada PRN 2016.Sebelum ini, GPS yang meletakkan calon di semua 82 kerusi yang dipertandingkan menyuarakan keyakinannya untuk menyapu bersih kerusi DUN pada PRN kali ini.Dalam pada itu, pemerhati politik Sarawak James Chin dari Universiti Tasmania, Australia turut meramalkan kemenangan besar, mengatakan GPS mungkin memenangi sekurang-kurangnya 60 kerusi dan mampu meraih lebih dari angka itu jika mampu mengubah pandangan pengundi.Bercakap pada sidang media di Kuching, Ghani berkata keputusan bagi Mulu akan diumumkan esok.Beliau berkata peti undi dari Long Seridan, Long Linei dan Sungai Belasoi mungkin tidak akan sampai di pusat kiraan undi SMK Telang pada malam ini kerana helikopter yang dijadualkan mengangkut peti undi itu tidak dibenarkan berlepas ekoran cuaca buruk.“Keputusan bagi DUN itu akan diumumkan selepas peti undi yang terkandas diterima pusat kiraan,” katanya.“Kadar peratusan keluar mengundi juga akan diumumkan pada masa yang sama.”


Malaysia duduki tempat ke-13 dalam indeks pemulihan Covid-19 global

Malaysia berada di kedudukan ke-13 dalam senarai terbaru Indeks Pemulihan Covid-19 Nikkei, selepas hampir dua tahun memerangi pandemik Covid-19, kata Ketua Pengarah Kesihatan Dr Noor Hisham Abdullah. Dalam hantaran di Facebook malam tadi beliau berkata Indeks Pemulihan Covid-19 Nikkei menunjukkan perbezaan antara Asia dan Barat, dengan kebanyakan negara merekodkan peningkatan kes terutama disebabkan varian Omicron dalam tempoh yang singkat.Berdasarkan Indeks Pemulihan Covid-19 Nikkei, setakat 31 Disember lepas Malaysia berada di kedudukan ke- 13 dengan 66.5 mata, manakala Bahrain tersenarai di tempat paling atas dengan 82 mata, dikuti Chile (76.5 mata) dan Taiwan (75.5 mata).Berdasarkan laman sesawang tersebut, Indeks Pemulihan Covid-19 Nikkei menyenaraikan kira-kira 120 negara atau wilayah bagi pengurusan jangkitan, pelaksanaan pemberian vaksin dan mobiliti sosial.Kedudukan lebih tinggi sesebuah negara atau wilayah dalam indeks tersebut menunjukkan ia semakin hampir kepada pemulihan dengan jumlah kes Covid-19 yang rendah, kadar vaksinasi lebih baik dan langkah penjarakan sosial yang kurang ketat; sumber data termasuk daripada Our World in Data, Google Covid-19 Community Mobility Reports, Oxford Covid-19 Government Response Tracker Cirium dan penyelidikan Nikkei Asia.Malaysia mencatatkan 2,714 kes sembuh semalam, menjadikan keseluruhan kes sembuh 2,714,614 direkodkan sejak penularan wabak itu di negara ini.Sementara itu, Dr Noor Hisham berkata Malaysia kini menduduki tempat keenam dalam Indeks Covid-19 Global (GCI). GCI dibangunkan dengan input daripada pelbagai badan antarabangsa termasuk Pertubuhan Kesihatan Sedunia (WHO).Berdasarkan GCI, Malaysia berada di kedudukan keenam dengan penarafan pemulihan lima dengan indeks pemulihan 78.74, manakala Singapura berada di kedudukan teratas dengan indeks pemulihan 82.88, diikuti Korea Selatan (82.71) dan Taiwan (80.49) yang kesemuanya berkongsi penarafan pemulihan sama iaitu lima.


Fahmi nafi PKR keluar surat tawaran keahlian kepada Khairy

Ketua Penerangan PKR yang juga Pengarah Komunikasi Pakatan Harapan (PH) Fahmi Fadzil hari ini menafikan PKR mengeluarkan surat tawaran kepada bekas ahli Parlimen Rembau Khairy Jamaluddin untuk menyertai parti itu sebagai Timbalan Presiden.
Perkara itu dimaklumkan Fahmi yang juga Menteri Komunikasi dan Digital menerusi ciapan di laman Twitter rasminya, malam tadi.
“Surat palsu yang sedang berlegar dalam media sosial, harap maklum,” katanya sambil melampirkan gambar salinan gambar surat palsu berkenaan.
Surat palsu yang kononnya dikeluarkan oleh Pejabat Setiausaha Agung PKR dan ditandatangani Saifuddin Nasution Ismail itu meminta Khairy untuk memberi jawapan dalam tempoh tujuh hari dari tarikh surat berkenaan dikeluarkan.
Awal tahun ini, Khairy dipecat daripada Umno atas sebab pelanggaran disiplin parti mengikut Perlembagaan Umno dan juga kerana kesalahan sewaktu Pilihan Raya Umum ke-15 (PRU15) lepas.


Polis tahan 3 suspek ugut pegawai kastam guna peluru hidup

Polis Sarawak menahan tiga lelaki untuk siasatan berhubung kes ugutan terhadap seorang pegawai kanan kastam yang menerima dua butir peluru hidup di Kuching semalam, kata Pesuruhjaya Polis Sarawak Aidi Ismail.Katanya, ketiga-tiga suspek yang berumur antara 35 hingga 39 tahun itu ditahan susulan laporan polis yang dibuat pegawai kastam berkenaan yang mendakwa menerima peluru hidup dalam satu bungkusan yang disertakan dengan nota berunsur ugutan, menyebut “got two bullets, one long one short, which one you want” di kediamannya di Jalan Matang di Kuching semalam.“Motif kejadian dipercayai ada kaitan dengan operasi khas yang dijalankan oleh bahagian penguatkuasaan Kastam Kuching di satu daerah di Sarawak pada awal November dan operasi tersebut diketuai oleh pegawai kanan kastam berkenaan,” katanya dalam satu kenyataan di Kuching hari ini.Beliau berkata kesemua suspek kini dalam tahanan reman selama empat hari untuk siasatan selanjutnya sehingga 1 Disember ini dan semakan rekod lampau mendapati dua daripada suspek terlibat dalam kesalahan Akta Dadah Berbahaya 1952.“Polis kini masih mengesan seorang lagi suspek bernama Yong King Ling, beralamat di No 72, lorong 6, Taman Rejang Park, 96000 Sibu, Sarawak yang masih bebas dan merupakan perancang utama kes ugutan ini,” katanya.Aidi memohon kepada orang ramai yang mempunyai sebarang maklumat mengenai individu dikehendaki itu supaya menyalurkan maklumat kepada Pegawai Penyiasat Insp Ramli Husin di talian 013-8968963 atau berhubung terus dengan mana-mana balai polis terdekat.“Dua kertas siasatan dibuka dan disiasat di bawah Seksyen 507 Kanun Keseksaan, iaitu kesalahan menakutkan secara jenayah dengan jalan perhubungan sembunyi nama yang memperuntukkan hukuman penjara sehingga tujuh tahun,” tambahnya.


Sidang Dewan Rakyat bagi penggal keempat bermula 6 September

Penggal keempat Parlimen akan diadakan selama 15 hari pada September dan mesyuarat kedua diakan selama 32 hari dari Oktober hingga Disember, kata Speaker Dewan Rakyat Azhar Harun hari ini.Dalam sebuah kenyataan, Azhar berkata mesyuarat pertama Dewan Rakyat ditetapkan pada 6 hingga 30 September sementara mesyuarat kedua diadakan dari 25 hingga 16 Disember 2021.Sidang Parlimen dan Dewan Undangan Negeri (DUN) telah ditangguhkan sejak Januari selepas Proklamasi Darurat diisytiharkan.Terdahulu, Azhar berkata ahli-ahli Parlimen akan dimaklumkan untuk menghadiri sidang khas Dewan Rakyat selama lima hari bermula 26 Julai.Sidang yang diadakan pada 26 Julai itu akan membolehkan ahli-ahli Parlimen membahaskan Pelan Pemulihan Negara (PPN) yang diumumkan Putrajaya bulan lalu.PPN yang diumumkan tersebut menetapkan beberapa indikator utama dalam usaha negara kembali ke suasana sedia kala seperti sebelum pandemik melanda negara.Di bawah PPN, kerajaan menjangka sidang Parlimen akan diadakan pada September atau Oktober tahun ini tertakluk kepada keadaan pandemik Covid-19 dalam negara.


Di pedalaman Sarawak, mendapatkan vaksin lebih sukar daripada mendaftar AstraZeneca

Ketika pendaftaran vaksinasi AstraZeneca dibuka Rabu lalu, ramai yang awal-awal lagi bersedia membuka komputer dan beberapa lagi peranti dengan laman sesawang vaksinasi itu siap dibuka bagi perlumbaan menempah slot janji temu vaksinasi di bawah program pilihan sukarela kerajaan.Sebahagian besar kecewa kerana masalah gangguan teknikal menyebabkan mereka gagal untuk mendapatkan tempat dalam senarai.Namun di kawasan pedalaman di Sarawak, di mana liputan internet sering terganggu, rasa kecewa itu lebih lagi dirasakan.Netty Kumari dan suaminya, Abang Kiprawi Abang Abdul Latip adalah antara yang awal-awal lagi menunggu di depan komputer untuk mendaftar vaksinasi AstraZeneca.Sambil duduk di rumah kecil di Pusa, sebuah perkampungan di Betong, seperti ratusan ribu lain di seluruh negara, mereka beberapa kali berusaha untuk beberapa muatkan semula laman sesawang itu beberapa kali.Mereka juga risau dengan sambungan internet yang sangat tidak stabil di kawasan tempat tinggal.“Saya buka laman sesawang pada tengah hari supaya saya dapat selesaikan proses daftar dengan cepat,” kata Netty.“Tetapi ketika saya klik butang ‘negeri’, tiada apa-apa pun berlaku. Saya tidak terima apa-apa makluman setelah selesaikan pendaftaran. Dan ketika saya cuba lagi, pendaftaran sudah ditutup.”Bagaimanapun, untuk pergi ke pusat-pusat vaksinasi sudah pasti menyukarkan mereka kerana suntikan AstraZeneca hanya diberikan di dua pusat di negeri ini, satu di Kuching dan satu lagi di Miri.Untuk pergi ke Kuching, daerah yang lebih dekat dengan rumah, mereka harus memandu selama lima jam, menjadikan perjalanan pergi dan balik memakan masa 10 jam – satu perjalanan yang lebih sukar daripada apa yang dilalui ketika cuba mendaftar vaksinasi.“Kami sedia untuk jalani semua prosedur demi kesihatan dan keselamatan kami,” kata Netty kepada MalaysiaNow.“Saya tidak merasa selamat sekarang kerana pemberian vaksin terlalu lambat, terutama di tempat-tempat seperti kawasan begini, kawasan luar bandar,” tambah wanita berusia 57 tahun itu.Sejak kebelakangan ini, Sarawak menyaksikan peningkatan kes jangkitan Covid-19.Malahan golongan belia turut risau mengenai keadaan tersebut.Vaksinasi memberikan sinar harapan kepada mereka, namun perkara lain yang perlu dihadapi m menyebabkan perkara tersebut hanya sekadar mudah diucapkan namun sukar dilakukan.Aurelia Lawrence, 24, tinggal di bandar pesisir Mukah.Walaupun vaksinasi yang ditawarkan adalah percuma, namun untuk mendapatkannya, dia harus pergi ke Miri atau Kuching.Kedua-dua lokasi itu adalah sangat jauh dari tempat tinggalnya.Kaedah paling cepat untuk sampai ke sana adalah dengan menaiki kapal terbang.Dengan kapal terbang, perjalanan Aurelia untuk mendapatkan vaksinasi mungkin hanya memakan masa 30 hingga 45 minit.Namun, walaupun penerbangan adalah cara terpantas, ia juga merupakan yang paling mahal.Tiket perjalanan dari Mukah ke Miri atau Kuching berharga hingga RM200 dan ia hanya boleh dilakukan jika Aurelia mempunyai sedikit simpanan.Jika Aurelia menggunakan perkhidmatan bas, ia mungkin lebih menjimatkan, namun terpaksa menempuh perjalanan enam hingga lapan jam yang melelahkan.“Kosnya jauh lebih murah tetapi perjalanan jauh sangat memenatkan dengan jalan yang berbonggol-bonggol,” kata Aurelia kepada MalaysiaNow.Jalan itu juga masih dalam proses pembinaan sebagai sebahagian daripada projek Lebuhraya Pan Borneo.Sarawak mencatatkan sebanyak 44,758 kes Covid-19 setakat ini, selain turut merekodkan 97 kematian.Semalam, kerajaan negeri Sarawak mengumumkan negeri itu akan melaksanakan perintah kawalan pergerakan (PKP) berskala penuh ekoran lonjakan kes baru-baru ini menukarnya daripada status PKP bersyarat.Di kawasan pedalaman, kebimbangan mengenai lonjakan kes itu juga meningkat.“Ia sangat membimbangkan saya untuk melihat keadaan sekarang. Ia jadi semakin teruk,” kata Netty.


China mahu pastikan pembangunan berkualiti sektor swasta, kata presiden

Presiden China Xi Jinping pada Isnin berkata bagi memastikan sektor swasta berkembang secara sihat dan berkualiti tinggi, ia memerlukan bimbingan yang betul dan berterusan.
Beliau berkata sektor swasta merupakan tenaga penting dalam usaha ke arah merealisasikan Matlamat Dua Seratus Tahun China serta impian kebangkitan nusa dan bangsa.
"Usaha perlu diperkasa untuk mengoptimumkan persekitaran pembangunan syarikat swasta, menghapuskan faktor keinstitusian yang menghalang syarikat berkenaan daripada menyertai persaingan pasaran secara adil dan melindungi hak harta syarikat serta hak dan kepentingan usahawan," kata Xi.
Pada Isnin, Xi meluangkan masa bertemu anggota Majlis Mesyuarat Politik Rakyat China (CPPCC) dari Persatuan Pembinaan Demokratik Kebangsaan China dan Persekutuan Perindustrian dan Perniagaan Seluruh China yang menghadiri sidang pertama Jawatankuasa Kebangsaan ke-14 CPPCC.
Xi turut mendengar pandangan dan cadangan mereka serta menggalakkan supaya sektor swasta terus berkembang maju.
“Lebih banyak sokongan perlu diberikan untuk memajukan ekonomi swasta sekali gus meningkatkan jangkaan dan keyakinan pasaran,” kata beliau.
Xi turut mahu langkah lebih berkesan diambil untuk menyokong pembangunan perusahaan mikro, kecil dan sederhana serta individu bekerja sendiri, selain menyokong syarikat terbabit berperanan lebih besar dalam penawaran peluang pekerjaan, penjanaan perbelanjaan dan persaingan antarabangsa.
Tambah beliau, syarikat swasta perlu mengamalkan konsep pembangunan baharu dengan meningkatkan inovasi kendiri dan memainkan peranan lebih besar dalam mempertingkat kemandirian serta swadaya sains dan teknologi.


Bekas peguam didakwa atas 8 pertuduhan penipuan

Seorang bekas peguam mengaku tidak bersalah di dua Mahkamah Majistret di Seremban hari ini, atas lapan pertuduhan memperdayakan seorang lelaki berkaitan pengeluaran wang komisen berjumlah RM4.36 juta, dua tahun lepas.Tertuduh, N.G. Annie Maria, 60, membuat pengakuan itu selepas kesemua lapan pertuduhan dibacakan  di hadapan Majistret V. Vanita dan Majistret Mahyun Yusof, pada prosiding kes yang dijalankan secara berasingan.Mengikut pertuduhan pertama hingga kelima yang bacakan di hadapan Majistret Vanita, tertuduh didakwa menipu Jude Ignatius Lazaroo, 59, untuk melakukan pengeluaran wang komisen berjumlah RM4.36 juta daripada Bank Negara Malaysia dan berjanji akan memberi wang imbuhan untuknya sehingga mendorong mangsa memasukkan wang berjumlah RM17,400 ke dalam akaun CIMB Bank milik tertuduh, sedangkan pengeluaran wang komisen itu tidak wujud.Bagi pertuduhan keenam hingga kelapan yang dibacakan di hadapan Majistret Mahyun, Annie Maria didakwa menipu individu sama bagi tujuan sama sehingga mendorongnya memasukkan wang keseluruhan berjumlah RM39,900 ke dalam akaun bank yang sama.Kesemua kesalahan itu dilakukan di Wisma TNB, No 19, Jalan Timur, Petaling Jaya, Selangor dan di No 31 Off Persiaran Seremban 3, Seremban, antara 9 Feb 2018 hingga 22 Feb 2019.Kesemua pertuduhan ke atasnya dibuat mengikut Seksyen420Kanun Keseksaan, yang memperuntukkan hukuman penjara maksimum 10 tahun dan dengan sebat dan boleh juga dikenakan denda, jika sabit kesalahan.Pendakwaan di hadapan Majistret Vanita dikendalikan Pegawai Pendakwa Polis Diraja Malaysia L. Rathna dan Timbalan Pendakwa Raya Hafizah Zainol mengendalikan pendakwaan di hadapan Majistret Mahyun manakala tertuduh diwakili peguam M. Gobinathan.Gobinathan ketika rayuan di kedua-dua mahkamah memohon agar anak guamnya diberikan jaminan yang rendah memandangkan dia telah lima tahun tidak bekerja selain perlu menanggung bapanya yang sudah tua.Majistret Vanita dan Majistret Mahyun membenarkan tertuduh diikat jamin masing-masing sebanyak RM11,000 dan RM15,000 dengan seorang penjamin.Kedua-dua mahkamah menetapkan 1 Okt sebagai tarikh serahan dokumen.


Disyaki lakukan amang seksual, polis tahan pemilik Instagram ‘safieyillias94’

Polis menahan pemilik akaun Instagram dikenali sebagai “safieyillias94” semalam kerana disyaki melakukan komunikasi lucah dan amang seksual melibatkan kanak-kanak di bawah umur.Tanpa mendedahkan butiran tempat suspek ditahan, Ketua Polis Kajang Mohd Zaid Hassan berkata pihaknya akan membuat permohonan reman suspek, hari ini.“Beri masa kepada pihak kami untuk menjalankan siasatan berhubung kes ini,” katanya ringkas kepada Bernama.Perbuatan itu dikatakan berlaku baru-baru ini, semasa pemilik akaun Instagram berkenaan mengadakan sesi perbualan dan sidang video secara langsung disertai pengguna Instagram bernama “pipinatasha” dan dua kanak-kanak bawah umur.Kedua-dua mereka turut menunjukkan cara menghisap vape atau rokok elektronik kepada kanak-kanak terbabit.


Lebih 44,300 kanak-kanak lengkap divaksinasi, 67.5% dewasa terima dos penggalak

Seramai 44,376 kanak-kanak berumur antara lima dan 11 tahun telah melengkapkan dua dos suntikan vaksin Covid-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sebanyak 1,353,370 atau 38.1% daripada populasi kanak-kanak dari kumpulan umur sama telah menerima sekurang-kurangnya satu dos vaksin.Bagi remaja berusia antara 12 hingga 17 tahun pula, seramai 2,855,208 individu atau 91.8% telah lengkap divaksinasi dan 2,953,452 individu atau 95% telah menerima sekurang-kurangnya satu dos vaksin.Sementara itu, bagi populasi dewasa, seramai 15,888,368 individu atau 67.5% telah menerima dos penggalak, 22,955,102 individu atau 97.6% lengkap vaksinasi dan 23,232,340 atau 98.8% menerima sekurang-kurangnya satu dos vaksin.Sebanyak 25,487 dos vaksin diberikan semalam, melibatkan 2,631 dos pertama, 11,755 dos kedua dan 11,101 dos penggalak, menjadikan jumlah kumulatif dos diberikan di bawah Program Imunisasi Covid-19 Kebangsaan (PICK) kepada 69,069,817.Dalam pada itu, menurut portal GitHub KKM, sebanyak 32 kematian akibat Covid-19 dilaporkan di negara ini semalam dengan Johor dan Selangor masing-masing merekodkan jumlah tertinggi sebanyak tujuh kematian. Ia diikuti Perak dengan lima kes, Terengganu (empat) selain Kedah dan Melaka, masing-masing merekodkan tiga kes. Negeri Sembilan, Kuala Lumpur dan Perlis pula masing-masing mencatatkan satu kes kematian akibat Covid-19.


Pegawai khas Zahid meninggal dunia

Pegawai khas hal ehwal kaum India di pejabat timbalan perdana menteri Ramesh Rao dilaporkan meninggal dunia pagi tadi.
Mendiang difahamkan meninggal dunia akibat serangan jantung pagi tadi, lapor Astro Awani.
Beliau disahkan meninggal dunia ketika menerima rawatan di Hospital Kuala Lumpur (HKL).
Ramesh yang juga presiden Pertubuhan Minda dan Sosial Prihatin Malaysia dilantik sebagai pegawai khas bagi menjaga kebajikan masyarakat India oleh Timbalan Perdana Menteri, Ahmad Zahid Hamidi, bulan lalu.


660 kes baru Covid-19, 4 kematian direkodkan hari ini

Sebanyak 660 kes baru jangkitan Covid-19 dilaporkan hari ini dengan empat kes kematian menjadikan jumlah kematian terkumpul sebanyak 167.Sabah mencatatkan 429 kes baru hari ini menjadikan jumlah terkumpul sebanyak 17,540 kes di Malaysia.Ketua Pengarah Kesihatan Dr Noor Hisham Abdullah berkata daripada jumlah tersebut, sebanyak 5768 kes aktif dan boleh jangkitan dengan 108 pesakit sedang menerima rawatan di Unit Rawatan Rapi (ICU).Seramai 233 pesakit Covid-19 sudah dibenarkan pulang selepas sembuh sepenuhnya.Noor Hisham juga memaklumkan pertambahan satu kluster baru jangkitan Covid-19 di daerah Hulu Langat, Petaling, Klang dan Gombak bagi negeri Selangor.Manakala bagi daerah Cheras di Kuala Lumpur dan Johor melibatkan daerah Pontian, Batu Pahat dan Johor Bharu.Kluster ini dikenali sebagai kluster Kencana hasil saringan individu bergejala pada 7 Oktober lalu melibatkan kes indeks ke 13,805.“Sehingga 14 Oktober 2020, 12 tengah hari, sejumlah 23 individu disaring di mana 17 kes dikesan positif Covid-19, empat individu negatif dan dua masih menunggu keputusan,” katanya pada sidang media harian perkembangan Covid-19 dalam negara.Menurut Noor Hisham, berikutan peningkatan kes positif dan kluster yang aktif jangkitan wabak itu, pelbagai tindakan sudah diambil Kementerian Kesihatan Malaysia seperti menjalankan Active Case Detection (ACD), meneruskan aktiviti-aktiviti survelan di klinik-klinik sentinel dan hospital-hospital, aktiviti pembersihan dan nyahkuman.“Dalam masa yang sama, KKM dengan kerjasama pelbagai agensi berusaha memberikan penjelasan, khidmat nasihat dan didikan kepada masyarakat agar terus membudayakan norma baru kehidupan agar kita dapat memutuskan rantaian penularan jangkitan di dalam komuniti,” katanya.


PH tolak tawaran reformasi Muhyiddin sebagai usaha dapatkan sokongan

Pemimpin tertinggi Pakatan Harapan (PH) menolak tawaran persefahaman antara parti yang ditawarkan Perdana Menteri Muhyiddin Yassin sebagai pertukaran sokongan daripada semua ahli Parlimen dalam usul undi percaya yang akan dibentangkan.Sebaliknya, mereka berkata PH boleh memberikan tawaran yang lebih baik daripada pembaharuan yang dijanjikan Muhyiddin.“Kami berkeyakinan bahawa kami mampu mengemukakan suatu perancangan yang lebih baik, terutama untuk menangani pandemik Covid-19,” kata kenyataan yang ditandatangani Anwar Ibrahim, Lim Guan Eng dan Mohamad Sabu .Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.Bagaimanapun, pemimpin-pemimpin tinggi PH tersebut menyifatkan tawaran tersebut sebagai “rasuah”, menuduhnya membelakangi fungsi dan kuasa Yang di-Pertuan Agong selain turut mengulangi tuntutan mereka supaya beliau meletakkan jawatan.“Lebih dari itu, apabila Tan Sri Muhyiddin berkata ‘tiada seorang pun ahli Dewan Rakyat lain yang dapat membuktikan dia mendapat sokongan majoriti Ahli Dewan Rakyat,’ beliau dengan jelas telah membelakangi fungsi dan kuasa KDYMM Seri Paduka Baginda Yang di-Pertuan Agong selaku Ketua Utama Negara seperti yang termaktub di dalam Perlembagaan Persekutuan, khususnya Perkara 43(2)(a) Perlembagaan Persekutuan,” tambah mereka.


KPM akan kenal pasti punca hampir 25,000 calon tidak duduki SPM 2021

Kementerian Pendidikan (KPM) akan menjalankan “post-mortem” bagi mengenal pasti punca sejumlah 24,941 calon berdaftar Sijil Pelajaran Malaysia (SPM) 2021 tetapi tidak menduduki peperiksaan itu, kata Menteri Kanan Pendidikan Mohd Radzi Md Jidin.Beliau berkata majoriti calon yang tidak menduduki peperiksaan itu adalah calon SPM persendirian.“Kita (KPM) sedang menganalisis data dan akan meneliti trend tahun-tahun sebelum ini. Jika ada peningkatan, kita akan ambil pendekatan untuk elak berulang di masa akan datang.“Punca perlu dikenal pasti memandangkan kohort SPM 2021 adalah paling terkesan dengan pandemik Covid-19,” katanya pada sidang media selepas melawat Sekolah Menengah Kebangsaan (SMK) Presint 18 (1) sempena pengumuman keputusan SPM hari ini.Ketua Pengarah Pendidikan Nor Zamani Abdol Hamid dalam sidang media mengenai keputusan SPM 2021 hari ini berkata terdapat 24,941 calon SPM 2021 tidak menduduki peperiksaan itu daripada 407,097 calon yang berdaftar.Ditanya faktor yang mendorong seseorang pelajar tidak menduduki SPM, Radzi berkata ada antara pelajar terbabit menghadapi masalah peribadi, masalah keluarga dan masalah kewangan.Radzi berkata pihaknya sentiasa mendekati pelajar dan keluarga yang dikenal pasti mempunyai masalah sehingga menyebabkan pembelajaran terganggu dan tidak dapat meneruskan pengajian atau tidak menduduki peperiksaan khususnya SPM.


Hanya 2 jam dibenarkan berada dalam premis peruncitan, pusat beli-belah

Tempoh pelanggan boleh berada di dalam semua premis peruncitan termasuk pusat beli-belah dihadkan kepada maksimum dua jam, berkuat kuasa 25 Mei ini, kata Menteri Perdagangan Dalam Negeri dan Hal Ehwal Pengguna Alexander Nanta Linggi.Beliau berkata itu antara prosedur operasi standard (SOP) yang dikemas kini bagi sektor perdagangan pengedaran termasuk peruncitan, pemborongan dan pengedaran, susulan pengumuman pelaksanaan perintah kawalan pergerakan (PKP) 3.0 yang lebih ketat semalam.Turut dikemas kini ialah waktu operasi sektor perdagangan pengedaran termasuk semua premis peruncitan, pemborongan, pengedaran dan restoran dihadkan dari 8 pagi hingga 8 malam.“Bagi kedai farmasi dan penjagaan diri pula, waktu operasi kekal dari 8 pagi hingga 10 malam kecuali yang tersenarai di bawah aktiviti yang tidak dibenarkan seperti spa, wellness dan perkhidmatan manicure dan pedicure,” katanya dalam kenyataan hari ini.Nanta berkata penambahbaikan lain yang dilaksanakan ialah mewajibkan had jumlah pelanggan di dalam semua premis peruncitan termasuk kompleks beli-belah dalam satu-satu masa mengikut keluasan premis perniagaan dengan penetapan satu orang bagi setiap empat meter per persegi.Had kapasiti pekerja bagi semua premis peruncitan, pemborongan, pengedaran dan kompleks beli-belah termasuk pengurusan, operasi dan sokongan pula ditetapkan sebanyak 60 peratus, katanya.Bagi premis peruncitan yang tersenarai di bawah Sistem Hotspot Identification for Dynamic Engagement (HIDE) yang masih berisiko tinggi selepas penilaian risiko dibuat oleh kementerian kesihatan (KKM), ia akan ditutup serta-merta selama tiga hari bagi tujuan sanitasi, katanya.“Penambahbaikan dan sekatan tambahan ini akan berkuat kuasa pada 25 Mei ini di seluruh negara,” kata Nanta yang memohon pemain industri di bawah sektor perdagangan pengedaran memastikan pematuhan SOP tersebut oleh pekerja dan pelanggan.“Pemilik-pemilik premis perniagaan juga hendaklah sentiasa proaktif, peka dan memastikan pematuhan SOP sentiasa berada di tahap yang maksimum bagi memastikan keselamatan premis masing-masing dan orang ramai dapat terpelihara,” katanya.Nanta berkata kementerian perdagangan dalam negeri dan hal ehwal pengguna (KPDNHEP) akan menggerakkan 2,262 pegawai penguat kuasa di seluruh negara untuk memastikan pematuhan SOP yang diperketatkan itu di semua premis perniagaan peruncitan, pemborongan, restoran dan pengedaran.“Penguatkuasa KPDNHEP juga akan bertindak memperhebat pemeriksaan premis-premis perniagaan termasuk pada hujung minggu dan hari cuti,” katanya.Beliau menegaskan KPDNHEP sebagai antara agensi yang diperturunkan kuasa bagi menguatkuasakan PKP di bawah Akta Pencegahan dan Pengawalan Penyakit Berjangkit 1988 tidak akan berkompromi dalam mengambil tindakan tegas termasuk mengenakan kompaun.“Kementerian juga tidak teragak-agak untuk mencadangkan kepada Majlis Keselamatan Negara untuk menutup serta-merta mana-mana premis yang didapati tidak mematuhi SOP PKP yang diperketatkan ini,” katanya.Nanta berkata kerjasama semua pihak pada masa ini adalah amat penting bagi memastikan penularan Covid-19 dapat diatasi segera di samping dapat mengekalkan kelangsungan ekonomi negara.Untuk sebarang pertanyaan lanjut, pihak pemain industri dan orang ramai boleh menghubungi Sekretariat Perdagangan Pengedaran dan Industri Perkhidmatan di talian hotline 03- 8882 5881/ 5905 atau melalui e-mel kepada [email protected]


Di sebalik aplikasi SELangkah, kes harian Covid-19 Selangor terus meningkat

Persoalan timbul berhubung keberkesanan aplikasi pengesanan kontak digunakan di Selangor disebabkan negeri itu terus merekodkan kes jangkitan harian tinggi walaupun menubuhkan pasukan khas untuk melawan pandemik di bawah pimpinan bekas menteri kesihatan, Dzulkefly Ahmad.MalaysiaNow difahamkan walaupun SELangkah diperkenalkan pada Mei 2020, dua minggu selepas Putrajaya melancarkan aplikasi pengesanan kontak MySejahtera untuk seluruh negara – ia kini berdepan dengan masalah untuk mendapatkan data tepat dan butiran lain berkenaan dengan jangkitan Covid-19 di negeri itu.Selangor yang mempunyai populasi lebih enam juta dengan keluasan 8,000 kilometer persegi.Sebagai perbandingan, Kuala Lumpur yang hanya seluas 3% daripada Selangor mempunyai dua juta penduduk dan kebanyakan kawasan populasi terpadat dalam negara.Walaupun begitu, Selangor terus merekodkan angka tertinggi kes baru Covid-19 berbanding negeri-negeri lain ketika negara berperang dengan peningkatan jangkitan harian.Semalam Selangor terus mencatatkan kes tertinggi dengan 1,145 kes berbanding Kuala Lumpur dengan 619 kes.Sejak pandemik melanda Malaysia, Selangor mencatatkan 70,000 kes dengan 168 kematian sementara Kuala Lumpur mencatatkan 27,000 kes dengan 45 kematian.Pada 29 Januari, ketika kes Covid-19 tertinggi dengan 5,725 kes, lebih separuh iaitu 3,126 jangkitan datang dari Selangor.Dzulkefly berkata peningkatan kes di negeri itu disebabkan tunggakan saringan melibatkan pekerja kilang, tahanan penjara termasuk yang dilakukan di pusat kesihatan swasta yang tidak dilaporkan lebih awal.Walaupun begitu, peningkatan jangkitan menimbulkan persoalan terhadap aplikasi SELangkah, yang mana 60% daripada syarikatnya dimiliki oleh Selgate Healthcare Sdn Bhd, syarikat milik kerajaan negeri Selangor.Semakan di laman sesawang Selangkah Ventures mendapati hanya terdapat maklumat satu muka surat tanpa perincian portfolio dan struktur organisasi.Semakan juga mendedahkan, baki 40% saham syarikat dimiliki oleh Aime Healthcare Sdn Bhd, yang mana ketua pegawai eksekutifnya, Dr Helmi Zakariah, yang membangunkan aplikasi itu.Pada 29 Januari, ketika kes Covid-19 tertinggi dengan 5,725 kes, lebih separuh iaitu 3,126 jangkitan datang dari Selangor.Beberapa hantaran di media sosial turut mempersoalkan hubungan politik melibatkan mereka yang ditugas oleh kerajaan negeri untuk memantau usaha memerangi pandemik Covid-19.Mereka juga turut dikaitkan dengan sebuah badan bukan kerajaan (NGO) Islam yang dekat dengan parti Amanah, tetapi MalaysiaNow belum dapat mengesahkan dakwaan itu.Dua bulan selepas dilancarkan, Amanah bahagian Putrajaya memuji SELangkah sebagai satu pencapaiaan membanggakan, dan menyeru kumpulan perniagaan Bumiputera untuk memboikot aplikasi MySejahtera milik kerajaan persekutuan, atas alasan ia dibangunkan bersama dengan sebuah syarikat yang berpangkalan di Amerika Syarikat.Dzulkefly sejak kebelakangan ini terus menerus mengkritik kementerian kesihatan, dengan menuduhnya enggan berkongsi data kritikal jangkitan virus Covid-19.Dakwaan-dakwaan itu bukan perkara baru, dan sejak Oktober tahun lepas, Ketua Pengarah Kesihatan Dr Noor Hisham Abdullah menjelaskan bahawa permintaan Selangor bagi mendapatkan “data mentah” tidak dapat dipenuhi untuk memastikan penstandardan dalam interpretasi data.Noor Hisham menjelaskan interpretasi data negeri berkemungkinan akan berlainan kerana sistem yang digunakan berbeza.Beliau turut mempersoal mengenai data privasi SELangkah, walaupun beberapa pegawai kerajaan Selangor memberi jaminaan data tersebut dienkripsi.Katanya penggunaan SELangkah akan mengganggu koordinasi dalam melakukan pengesanaan jangkitan Covid-19.Sementara itu, Dzulkefly yang bukan doktor perubatan berkelulusan ijazah kedoktoran (PhD) dalam bidang toksikologi, berulang kali menolak permintaan MalaysiaNow bagi menjawab soalan dan dakwaan mengenai lonjakan kes Covid-19 di Selangor.


KWSP catat pendapatan pelaburan kasar RM15.85 bilion bagi suku pertama 2022

Kumpulan Wang Simpanan Pekerja (KWSP) merekodkan jumlah pendapatan pelaburan RM15.85 bilion bagi suku pertama berakhir 31 Mac, 2022 susut daripada RM19.29 bilion yang dicatatkan pada suku yang sama 2021, berikutan kemerosotan ketara dalam pasaran dunia.Ketua Pegawai Eksekutif Amir Hamzah Azizan berkata KWSP memulakan awal suku pertama dengan kukuh, tetapi keadaan berubah dengan mendadak apabila pasaran global mengalami kemerosotan, menyebabkan pulangan lebih rendah dalam bon dan ekuiti sepanjang baki tempoh suku pertama.“Penurunan ini disebabkan oleh beberapa perkembangan yang berpunca daripada ketegangan geopolitik serta kesan kenaikan kadar inflasi dan kadar faedah.“Perang Rusia-Ukraine hanya memburukkan lagi keadaan, menyebabkan ketidaktentuan terus berlanjutan pada masa negara-negara masih bergelut untuk pulih daripada beban hutang yang tinggi dan kewangan awam yang terjejas ekoran krisis pandemik,” katanya dalam kenyataan pada Selasa.Beliau berkata KWSP berjaya memanfaatkan kedudukan portfolionya untuk menjana keuntungan tambahan walaupun penjanaan pendapatan daripada ekuiti, yang menjadi penyumbang utama kepada pendapatan KWSP, terjejas akibat kelembapan pasaran.Menurut KWSP, bagi suku tahun yang dikaji, ekuiti menyumbang RM10.46 bilion, iaitu 66% daripada jumlah pendapatan pelaburan kasar.Selepas mengambil kira turun nilai kos atas ekuiti tersenarai, pendapatan pelaburan bersih bagi kelas aset ini menjana RM9.37 bilion untuk tempoh tersebut, jelas dana persaraan itu.Sebanyak RM1.09 bilion telah diturunkan nilai untuk ekuiti tersenarai pada suku tahun tersebut, sekali gus menjadikan jumlah pendapatan pelaburan bersih pada suku pertama 2022 sebanyak RM14.76 bilion.KWSP melaporkan, turun nilai kos atas ekuiti tersenarai adalah polisi dalaman yang diamalkan ke atas pelaburan ekuiti tersenarainya sebagai langkah berhemat untuk memastikan portfolio kekal sihat.Ia menambah, instrumen pendapatan tetap, yang terdiri daripada sekuriti kerajaan dan bon sama taraf, serta pinjaman dan bon, menyumbang pendapatan tetap sebanyak RM4.75 bilion atau 30% kepada pendapatan pelaburan kasar.Pendapatan yang direkodkan adalah lebih tinggi berbanding dengan RM3.89 bilion yang dijana pada suku pertama 2021, sebahagian besarnya didorong oleh hasil pasaran yang lebih tinggi pada suku pertama 2022 berbanding tempoh yang sama tahun lepas, jelasnya.Menurut dana persaraan itu, hartanah dan infrastruktur mencatatkan penurunan dalam pendapatan kepada RM0.36 bilion daripada RM0.71 bilion bagi tempoh yang sama.Pendapatan daripada instrumen pasaran wang pula mencatatkan RM0.28 bilion berbanding dengan RM0.38 bilion yang direkodkan pada suku pertama 2021, tambahnya.KWSP menjelaskan sehingga Mac 2022, keseluruhan aset pelaburan KWSP meningkat kepada RM1.02 trilion, di mana 37% dilaburkan dalam pelaburan luar negara.Pempelbagaian KWSP ke dalam pelbagai kelas aset, pasaran dan mata wang yang berbeza terus memberikan kestabilan pendapatan dan tambah nilai kepada pulangan keseluruhan KWSP, menurutnya.Ia melaporkan, pada suku pertama 2022, pelaburan luar negara menjana pendapatan sebanyak RM8.23 bilion, mewakili 52% daripada jumlah pendapatan pelaburan kasar yang direkodkan.KWSP menambah, sejumlah RM1.88 bilion daripada RM15.85 bilion pendapatan pelaburan kasar dijana bagi Simpanan Shariah, dan RM13.97 bilion bagi simpanan konvensional.Simpanan syariah memperoleh kesemua pendapatannya daripada bahagian portfolio syariah sahaja, manakala pendapatan Simpanan Konvensional dijana oleh kedua-dua bahagian portfolio syariah dan konvensional, jelasnya.


Baki komitmen hutang 1MDB RM32.08 bilion setakat Jun, kata Zafrul

Jumlah baki komitmen hutang 1Malaysia Development Bhd (1MDB) adalah RM32.08 bilion setakat 30 Jun 2022 dengan andaian kadar tukaran wang asing AS$1 bersamaan dengan RM4.50, kata Menteri Kewangan Tengku Zafrul Aziz.
Beliau berkata, bagi tempoh April 2017 hingga Mei 2022, kerajaan telah menyalurkan bantuan kewangan dalam bentuk pinjaman atau pendahuluan sebanyak RM10.85 bilion melalui Kementerian Kewangan (MOF) dan syarikat Menteri Kewangan Diperbadankan (MKD) untuk bayaran komitmen dan faedah hutang 1MDB berikutan masalah kewangan dihadapi 1MDB sebelum ini.
“Selain daripada bantuan kewangan langsung kerajaan, faedah hutang 1MDB juga dibiayai dengan menggunakan dana pemulihan aset 1MDB yang disimpan dalam satu Akaun Amanah di bawah MOF yang dikenali sebagai Akaun Amanah Mendapatkan Kembali Aset,” katanya dalam jawapan bertulis di persidangan Dewan Rakyat hari ini.
Menjelaskan selanjutnya, Zafrul berkata setakat 30 Jun 2022, jumlah dana pemulihan aset 1MDB yang berjaya diperoleh semula adalah sebanyak RM19.28 bilion daripada beberapa mata wang asing termasuk dolar Amerika Syarikat, dolar Singapura dan dolar Australia.
“Dana ini telah dan akan digunakan bagi tujuan pembayaran hutang 1MDB dengan sebanyak RM10.84 bilion telah digunakan untuk tujuan pelunasan hutang 1MDB setakat 30 Jun 2022.
“Pada masa ini, dana itu masih berbaki sebanyak RM8.83 bilion (termasuk hibah dan untung atau rugi tukaran asing),” katanya.
Selain itu, Zafrul berkata proses untuk mendapatkan semula dana 1MDB sedang berjalan dan menyifatkannya sebagai suatu proses rumit dan panjang serta boleh memakan masa bertahun lamanya.
“Ini bukan sahaja melibatkan kerjasama beberapa agensi tempatan dengan asing, malah turut meliputi proses perundangan di mahkamah dan proses rundingan penyelesaian,” katanya.
Namun, beliau menegaskan bahawa kerajaan tetap komited dalam meneruskan usaha untuk mendapatkan semula semua dana berkaitan 1MDB yang telah diseleweng, sama ada melalui tindakan undang-undang mahu pun rundingan penyelesaian.
“Matlamat utama adalah untuk memaksimumkan pulangan bagi melunaskan hutang 1MDB dan mengurangkan beban kewangan kerajaan,” kata beliau.


Peguam negara jelaskan isu kuasa tetapkan tarikh sidang Parlimen

Peguam Negara Idrus Harun hari ini berkata Yang di-Pertuan Agong kekal berada di bawah sistem raja berperlembagaan yang tertakluk kepada nasihat Kabinet walaupun perintah darurat dikuatkuasakan sekali gus menjelaskan perbahasan berhubung gesaan Raja Melayu supaya Parlimen bersidang semula secepat mungkin minggu lalu.Beliau berkata Agong mesti menggunakan kuasanya untuk memanggil sidang Parlimen dengan peruntukan yang termaktub di bawah Perkara 55 Perlembagaan Persekutuan kuasa untuk memanggil Parlimen bersidang dan ordinan darurat, namun ia tertakluk di bawah sistem raja berperlembagaan.“Sehubungan dengan itu, selaras dengan kedudukan Yang di-Pertuan Agong sebagai Raja Berperlembagaan, penjalanan kuasa Yang di-Pertuan Agong untuk memanggil Parlimen bersidang hendaklah dijalankan mengikut nasihat Jemaah Menteri atau nasihat seorang Menteri yang bertindak di bawah kuasa am Jemaah Menteri, dan Baginda hendaklah menerima dan bertindak mengikut nasihat itu, menurut Perkara 40(1) dan (1A) Perlembagaan Persekutuan.” kata Idrus dalam sebuah kenyataan hari ini.Pendirian serupa turut dikongsi oleh beberapa pegawai kanan perundangan, termasuk bekas peguam negara Mohamed Apandi Ali, bekas ketua hakim negara Abdul Hamid Mohamad dan bekas hakim Mahkamah Persekutuan Gopal Sri Ram.Idrus berkata perdana menteri atau timbalannya juga memiliki kuasa untuk menetapkan tarikh persidangan Dewan Rakyat dan Dewan Negara sekurang-kurangnya 28 hari sebelum permulaan tiap-tiap penggal.Dalam pada itu, Idrus berkata kuasa eksekutif Agong termaktub dalam Artikel 39 dan 40 Perlembagaan Persekutuan, ia perlu dibaca bersama Artikel 43 yang “jelas menghendaki Baginda untuk melantik Jemaah Menteri bagi menasihati Baginda dalam menjalankan fungsinya”.Idrus berkata peranan tersebut turut jelas termaktub dalam Suruhanjaya Reid yang ditugaskan untuk mendraf Perlembagaan Persekutuan ketika pemerintahan British, beliau memetik laporan suruhanjaya tersebut mengenai Agong bahawa Baginda merupakan pemerintah negara namun “mesti berperanan di bawah ruang Perlembagaan”.“Jadi, beliau mesti bertindak mengikut nasihat menteri-menterinya berhubung semua tindakan-tindakan eksekutif…,” kata Idrus memetik laporan 1957.Beliau kemudian memetik penghakiman pada tahun 1975 yang menetapkan perintah darurat tidak mengubah status Agong sebagai raja berperlembagaan.“Undang-undang darurat yang menjangkaui kuasa legislatif dari Parlimen kepada Yang di-Pertuan Agong tidak mengubah kedudukannya sebagai raja berperlembagaan, tertakluk kepada Perlembagaan dalam tindakan pada semua keadaan berdasarkan nasihat Kabinet,” kata penghakiman tersebut.Pada Februari lalu, istana menolak pendapat deklarasi darurat boleh menghalang Parlimen daripada bersidang, mengatakan Yang di-Pertuan Agong boleh membenarkan Parlimen bersidang pada tarikh yang sesuai sepanjang darurat dengan nasihat perdana menteri.Perintah darurat yang dijangka akan berterusan sehingga Ogos depan telah dikuatkuasakan pada pertengahan Januari lalu di bawah Klausa (1) Artikel 150 Perlembagaan Persekutuan.Pada minggu lalu, Sultan Abdullah Sultan Ahmad Shah menggesa sidang Parlimen diadakan secepat mungkin bagi membolehkan perbahasan Pelan Pemulihan Negara diadakan di Dewan Rakyat selepas beliau menemui pemimpin parti politik dan Jawatankuasa Khas Bebas Darurat.Raja-Raja Melayu turut bersetuju dengan Agong sekali gus menggesa sidang Parlimen diadakan selain berpendapat darurat tidak perlu dilanjutkan selepas 1 Ogos depan.


Masa depan Perikatan Nasional cerah

Agak mengejutkan hanya setelah lapan bulan sahaja Perikatan Nasional (PN) didaftarkan dengan sijil pendaftaran bernombor PPM-019-14-07082020 oleh Jabatan Pendaftaran Pertubuhan Malaysia (ROS) pada 7 Ogos 2020, sudah banyak peningkatan yang ditunjukkan olehnya sehingga memungkinkan Perikatan Nasional (PN) menjadi pilihan utama rakyat Malaysia dalam PRU 15.Bermula dengan perhimpunan rasmi pertama pemimpin PN bersama akar umbi di Sabah pada 9 September 2020 dan pengenalan logonya juga di Sabah sehari kemudiannya, PN menunjukkan impak besar yang dibawanya dalam politik Malaysia bermula daripada 29 calon yang diletakkan olehnya dalam pilihan rya negeri (PRN) Sabah pada 26 September 2020.Walaupun Pengerusi PN, Muhyiddin Yassin, adalah perdana menteri, tetapi PN bersederhana dalam PRN Sabah dengan hanya meletakkan calon di 29 kerusi, iaitu 19 melalui Bersatu, 8 melalui STAR dan 2 melalui SAPP, berbanding Barisan Nasional (BN) yang meletakkan calon di 41 kerusi, iaitu 32 melalui Umno, 5 melalui PBRS dan 4 melalui MCA.Keputusan PRN Sabah memberikan kemenangan moral kepada PN apabila ia menunjukkan jenama PN, walaupun lebih baru, adalah lebih laku berbanding jenama BN yang lebih lama memandangkan peratus kemenangan calon PN, iaitu 58.6% (menang 17 daripada 29 kerusi), mengatasi peratus kemenangan calon BN, iaitu 34.1% (menang 14 daripada 41 kerusi).Keputusan PRN Sabah, yang selari dengan dapatan kaji selidik Dr Arnold Puyok dari SEEDS pada 21-24 September 2020 bahawa BN mengalami kehilangan 10% sokongan manakala PN mengalami pertambahan 10% sokongan dari kaji selidik pertamanya, lebih memberangsangkan lagi bila Adun PN, iaitu Hajiji Md Noor, dilantik sebagai Ketua Menteri Sabah baru.PN telah mengorak langkah bagi mengukuhkan kedudukannya dengan Mesyuarat Majlis Tertinggi PN pada 9 November 2020 bersetuju menubuhkan badan perhubungan negeri bagi menyelaraskan aktiviti parti di peringkat negeri di samping melantik Azmin Ali sebagai pengarah pilihan raya dan Khairil Nizam Khiruddin sebagai ketua Pemuda PN.Penubuhan Badan-Badan Perhubungan Negeri yang menyaksikan wakil Bersatu dilantik mengetuai Johor, Selangor, Perak, Sabah, Pahang, Negeri Sembilan, Pulau Pinang, Melaka, Sarawak dan Wilayah Persekutuan manakala PAS dilantik mengetuai Terengganu, Kelantan, Kedah dan Perlis ini dibuat dalam Mesyuarat Majlis Tertinggi PN pada 5 Januari 2021Komitmen PN kepada penyatuan ummah dan perpaduan nasional pula terserlah bila Mesyuarat Majlis Tertinggi PN pada 1 Disember 2020 bersetuju mencadangkan pembentukan sebuah Majlis Presiden yang dianggotai oleh semua ketua-ketua parti kerajaan PN sebagai platform untuk membincangkan dasar-dasar kerajaan PN dan mengukuhkan kerjasama antara parti.Cadangan pembentukan majlis presiden ini dipersetujui oleh mesyuarat antara ketua-ketua parti dalam kerajaan PN, yang menyaksikan kehadiran 13 ketua dan wakil ketua parti, pada 17 Disember 2020 yang malah turut membincangkan pembentukan sebuah kerjasama politik yang kukuh bagi mewujudkan kestabilan politik demi kesejahteraan rakyat dan kemakmuran negara.Begitupun, di sebalik pembentukan majlis presiden ini, dan di sebalik pengukuhan PN melalui penerimaan masuk Gerakan sebagai tambahan kepada Bersatu, PAS, STAR dan SAPP pada 11 Februari 2021, masalah kelihatan mula timbul dalam kerajaan PN dengan kemunculan sepucuk surat dari Presiden Umno Ahmad Zahid Hamidi, pada 26 Februari 2021.Di dalam surat tersebut, Zahid memaklumkan keputusan Mesyuarat Majlis Tertinggi UMNO pada 19 Februari 2021 di Janda Baik, Pahang bahawa Umno tidak akan menjalinkan sebarang kerjasama dengan Bersatu dalam PRU-15 dan kebersamaan dalam kerajaan PN hanya akan diteruskan oleh Umno sehingga pembubaran Parlimen.Begitupun, Mesyuarat Majlis Pimpinan Tertinggi (MPT) Bersatu pada 4 Mac 2021, walaupun tetap memandang serius terhadap kandungan surat tersebut, memutuskan untuk terus fokus memperkasakan gerak kerja bersama rakan-rakan Bersatu dalam PN berlandaskan perjuangan yang jujur dan ikhlas kepada rakyat bagi memenangi pilihan raya akan datang.Selaras dengan hasrat ini, Muhyiddin Yassin, sewaktu berucap dalam Persidangan Perwakilan Nasional Ke-49 Gerakan pada 13 Mac 2021 menyatakan betapa “PN adalah tawaran baharu kepada rakyat Malaysia” dan “PN komited untuk mentadbir negara ini dengan berintegriti dan berwibawa demi memelihara kesejahteraan dan kebajikan rakyat seluruhnya”.Selain penegasan “PN is offering a New Deal to all Malaysians”, turut dinyatakan adalah keyakinan Muhyiddin Yassin bahawa “dengan kesungguhan kita memenuhi aspirasi rakyat untuk Malaysia yang lebih baik, serta kesatuan dan perpaduan yang kita capai antara parti-parti komponen, PN akan menjadi gabungan parti politik pilihan utama rakyat Malaysia.”Tawaran baru PN ini terus sahaja disambut oleh Presiden PAS, Abdul Hadi Awang, yang menulis pada 25 Mac 2021 mengenai matlamat PN “untuk melaksanakan agenda perpaduan ummah yang majmuk sebagai tawaran baharu kepada rakyat Malaysia, berkonsepkan Islam memimpin tanpa menghapuskan kewujudan pelbagai agama dan bangsa”.Ditegaskan oleh Abdul Hadi Awang betapa “PAS memulakan langkah terkini dalam menegakkan perpaduan umat Islam dan bukan Islam dalam PN, dengan menolak fahaman fanatik, ekstrem, liberal yang tidak kuat pegangan agama dan bersikap oportunis” dan disertakan dengan huraian ciri berintegriti dan berkebajikan yang PAS dan PN perjuangkan.Pengukuhan PN diteruskan lagi oleh pertemuan kepimpinan tertinggi Bersatu dan PAS pada 30 Mac 2021 bagi merangka halatuju kerjasama lebih mantap dan berstrategi dalam PN di mana Bersatu dan PAS bersetuju menubuhkan suatu Jawatankuasa Permesyuaratan di peringkat pusat bagi merangka strategi dan halatuju parti khusus bagi menghadapi PRU 15.Turut diputuskan dalam pertemuan ini adalah Bersatu dan PAS “sentiasa komited untuk memperkukuhkan penyatuan ummah dan perpaduan seluruh masyarakat majmuk serta bersedia bekerjasama dengan mana-mana pihak yang mendokong konsep tersebut” selain “menolak sebarang bentuk ‘penjajaran baharu’ untuk menubuhkan kerajaan pasca-PRU15”.Imej baik PN terus terserlah melalui ucapan Muhyiddin Yassin dalam Perhimpunan Agung MIC Ke-74 yang menjanjikan keinklusifan: “Tidak ada sesiapa pun yang akan ketinggalan dalam menikmati hasil kemajuan dan pembangunan negara. Ini termasuklah masyarakat India di negara ini walau apa jua taraf hidup anda dan di mana jua anda berada.”Tidak hairanlah maka dalam ucapan sama Presiden MIC, Vigneswaran Sanasee, menyatakan terima kasih MIC kepada Muhyiddin Yassin kerana telah memberi ruang kepada pemimpin MIC untuk berkhidmat sebagai menteri dan senator serta untuk berbincang mengenai masalah masyarakat India selain menyatakan sokongan MIC kepada kerajaan PN.Turut memberangsangkan kepada PN adalah sambutan luar biasa yang diberikan oleh pemimpin Gabungan Parti Sarawak (GPS) pimpinan Abang Johari Openg ke atas delegasi Muhyiddin Yassin serta sokongan padu GPS kepada kerajaan PN semasa lawatan rasmi beliau ke Sarawak pada 1 hingga 2 April 2021.Persetujuan PN pada 3 April 2021 untuk menggerakkan jentera serta akar umbi parti di setiap peringkat bagi membantu GPS memenangi PRN Sarawak, selain komitmen kerajaan PN untuk lebih menjaga kebajikan Sarawak dan Sabah, pastilah akan memantapkan lagi kerjasama politik antara PN dan parti-parti politik di kedua-dua negeri di masa hadapan.Berdasarkan perkembangan mutakhir yang menunjukkan pengukuhan PN manakala dua gabungan parti-parti politik lain yang dijangka menjadi saingan kepada PN, iaitu Pakatan Harapan (PH) dan BN, terus dilanda masalah berterusan, termasuklah di dalam mendapatkan sokongan Sarawak dan Sabah, dijangkakan masa depan PN dalam PRU15 adalah amat cerah.Kamarul Zaman Haji Yusoff adalah Pensyarah Kanan di Kolej Undang-Undang, Kerajaan Dan Pengajian Antarabangsa (COLGIS), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


PM lancar program komuniti rendah karbon di Muar

Perdana Menteri Muhyiddin Yassin hari ini melancarkan Program Komuniti Rendah Karbon di Kampung Sengkang Batu 22, Bukit Gambir, di Muar.Muhyiddin yang juga ahli Dewan Undangan Negeri Gambir tiba di kampung berkenaan kira-kira 9 pagi, diiringi oleh Pengerusi Jawatankuasa Kerja Raya, Pengangkutan dan Infrastruktur Johor Mohd Solihan Badri serta Pengerusi Jawatankuasa Perpaduan, Perdagangan dan Hal Ehwal Pengguna Johor Dr Chong Fat Full.Beliau kemudian mendengar taklimat mengenai aktiviti pengolahan baja kompos oleh seorang pengusaha ternakan kambing di situ, Norazman Alias dan Pengerusi Program Komuniti Rendah Karbon Sengkang Raja Mohd Aidil Raja Sulaiman.Muhyiddin turut mencuba sendiri mesin yang digunakan untuk mengisar najis ternakan yang kemudian dikeringkan selama dua minggu bagi proses seterusnya dalam pembuatan baja kompos.Selain itu, perdana menteri juga melihat penggunaan biogas yang terhasil daripada sampah hasil aktiviti rendah karbon komuniti berkenaan.Sementara itu, Raja Mohd Aidil berkata program komuniti rendah karbon yang bermula pada 2018 tersebut memperkenalkan beberapa aktiviti berkaitan rendah karbon kepada komuniti di kampung berkenaan.Beliau berkata pada mulanya sukar memberi kefahaman kepada masyarakat luar bandar mengenai aktiviti rendah karbon yang merupakan perkara asing kepada mereka berbanding masyarakat bandar.“Lama-kelamaan bila dah biasa, mereka boleh menerima dan turut mengamalkan aktiviti rendah karbon,” katanya ketika ditemui pemberita.Antara aktiviti rendah karbon yang dijalankan ialah pembelian sampah daripada penduduk kampung, pemprosesan baja kompos dan baja penggalak.


Anwar angkat sumpah perdana menteri ke-10

Pengerusi Pakatan Harapan (PH) Anwar Ibrahim hari ini mengangkat sumpah jawatan sebagai Perdana Menteri ke-10 di hadapan Yang di-Pertuan Agong Sultan Abdullah Sultan Ahmad Shah.
Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai perdana menteri ke-10 berlangsung di Dewan Singgahsana Kecil, Istana Negara, di sini, pada pukul 5.06 petang.
Sultan Abdullah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.
Istiadat angkat sumpah berkenaan diadakan selepas Seri Paduka memperhalusi titah pandangan raja-raja Melayu di Istana Negara pagi tadi bagi membuat keputusan yang terbaik demi kepentingan dan kesejahteraan negara serta rakyat, lima hari selepas keputusan rasmi Pilihan Raya Umum ke-15 (PRU15).
Turut berangkat ke istiadat berkenaan adalah Raja Permaisuri Agong Tunku Azizah Aminah Maimunah Iskandariah.
Anwar, 75, yang berbaju Melayu hitam lengkap bersamping warna keemasan diriingi isterinya, Dr Wan Azizah Wan Ismail, yang juga ahli Parlimen Bandar Tun Razak.
Sejurus mengangkat sumpah, ahli Parlimen Tambun itu menandatangani beberapa dokumen berkaitan sebelum upacara itu diakhiri dengan bacaan doa yang dipimpin Mufti Wilayah Persekutuan Luqman Abdullah.
Upacara disaksikan Ketua Hakim Negara Tengku Maimun Tuan Mat, dan Ketua Setiausaha Negara Mohd Zuki Ali.
Turut hadir, Peguam Negara Idrus Harun, Panglima Angkatan Tentera Affendi Buang dan Ketua Polis Negara Acryl Sani Abdullah Sani, Yang di-Pertua Dewan Negara Rais Yatim dan Yang di-Pertua Dewan Rakyat Azhar Azizan Harun.
Pemimpin parti politik yang hadir ialah pemimpin parti komponen PH iaitu Timbalan Presiden PKR Rafizi Ramli, Setiausaha Agung DAP Anthony Loke, Presiden Amanah Mohamad Sabu, Presiden Upko Wilfred Madius Tangau.
Turut hadir, Pengerusi BN merangkap Presiden Umno Ahmad Zahid Hamidi, dan Timbalan Presiden Umno Mohamad Hasan, serta anak-anak dan menantu Anwar.
Buat pertama kali dalam sejarah negara, keputusan pilihan raya umum berakhir dengan situasi Parlimen tergantung apabila tiada parti atau gabungan parti politik mendapat majoriti mudah bagi membentuk kerajaan Persekutuan.
Majoriti mudah untuk membentuk kerajaan adalah 112 kerusi.
PRU15 pada 19 November menyaksikan keputusan PH memperoleh 82 kerusi; PN 73 kerusi; BN (30); GPS (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.
Menjunjung titah Yang di-Pertuan Agong agar parti dan gabungan politik mempertimbangkan penubuhan kerajaan perpaduan bagi mengakhiri kemelut pembentukan kerajaan pasca PRU15, akhirnya hasil rundingan antara parti bersetuju dan menyokong pembentukan kerajaan perpaduan yang diterajui PH.


Malaysia catat 1,680 kes baru Covid-19 hari ini

Sebanyak 1,680 kes baru Covid-19 dikesan hari ini, menjadikan angka keseluruhan penularan dalam negara berjumlah 311,777.Selain itu, sebanyak 2,548 pesakit pulih dan dibenarkan pulang, menjadikan jumlah keseluruhan angka sembuh 289,452 kes.Selangor masih mencatatkan kes harian tertinggi iaitu sebanyak 826 kes diikuti Sarawak (221), Johor (139).Kes aktif dengan kebolehjangkitan pula kini berjumlah 21,159.Daripada jumlah itu 172 pesakit ditempatkan di Unit Rawatan Rapi termasuk 84 memerlukan bantuan alat pernafasan.Malaysia turut mencatatkan 7 lagi kematian hari ini, menjadikan jumlah mangsa yang maut meningkat kepada 1,166 orang.


Sabah jalankan ujian swab terhadap orang utan selepas kakitangan pusat konservasi disahkan positif Covid

Puluhan orang utan di Malaysia menjalani ujian swab Covid-19 oleh petugas veterinar susulan seorang kakitangan pusat konservasi haiwan itu didapati positif Covid-19.Selasa lalu, ujian antigen terhadap 30 ekor orang utan tersebut dijalankan dan hasil keputusan menunjukkan kesemuanya disahkan negatif, kata Jabatan Hidupan Liar Sabah.Kumpulan orang utan itu adalah yang pertama menjalani ujian sedemikian di negara Asia Tenggara.“Ujian Covid-19 adalah satu cara untuk bantu kita mengharungi pandemik ini, ia juga penting terhadap populasi orang utan,” kata Sen Nathan yang merupakan pembantu pengarah Jabatan Hidupan Liar Sabah.“Penyakit tersebut boleh beri kesan buruk terhadap kesihatan mereka dan boleh mengganggu proses rehabilitasi haiwan ini.”Ahli veterinar akan terus memantau spesies itu dan ujian akan terus dijalankan secara berkala, katanya lagi.Haiwan turut dijangkiti wabak Covid-19Minggu lalu, sebuah zoo di Atlanta mengumumkan beberapa ekor gorila disahkan positif Covid-19.Kucing domestik, anjing dan seekor feret juga turut dilaporkan mendapat jangkitan wabak tersebut.Ketika ini, Malaysia sedang berdepan peningkatan kes Covid-19 berpunca daripada varian Delta dengan ribuan kes harian direkodkan selain ratusan kematian akibat wabak itu.Sabah yang turut berdepan peningkatan kes wabak tersebut merupakan negeri di utara Borneo di mana ia menempatkan kawasan hutan yang menjadi habitat haiwan liar .Orang utan Borneo diklasifikasi sebagai haiwan “yang sangat terancam” oleh Kesatuan Antarabangsa untuk Pemuliharaan Alam Sekitar (IUCN).Menurut WWF, populasinya semakin kurang dari 50% sejak 60 tahun lalu akibat habitatnya ditebang dan diteroka bagi tujuan perladangan.Borneo merupakan wilayah yang dikongsi bersama Malaysia Malaysia, Indonesia dan Brunei.


Kesas, SKVE, LPT2 antara 21 lebuh raya tangguh kenaikan tol tahun ini

Prihatin terhadap peningkatan kos sara hidup rakyat kesan penularan wabak Covid-19, kerajaan bersetuju menangguhkan kenaikan kadar tol tahun ini, antaranya melibatkan tiga lebuh raya yang sepatutnya mendapat kenaikan mulai 1 Januari 2021.Menteri Kanan Kerja Raya Fadillah Yusof dalam kenyataan hari ini berkata tiga lebuh raya itu yang sepatutnya mendapat kenaikan tahun ini ialah Lebuh raya Shah Alam (KESAS); Lebuh raya Lembah Kelang Selatan (SKVE) dan Lebuhraya Pantai Timur Fasa 2 (LPT2).Selain itu, penangguhan kenaikan semua kelas kenderaan melibatkan 21 lebuh raya dan satu plaza tol sebelum ini diteruskan, antaranya melibatkan Lebuhraya Utara-Selatan (PLUS), Lebuhraya Duta–Ulu Kelang (DUKE), Lebuhraya Damansara Puchong (LDP) dan Lebuhraya KL–Putrajaya (MEX), katanya.Fadillah berkata selain itu, kenaikan di satu lebuh raya dan dua plaza tol ditangguhkan untuk kenderaan Kelas 1 dan kelas 5 sahaja manakala satu lebuh raya dan tiga plaza tol ditangguhkan kenaikan bagi kenderaan Kelas 5 sahaja dan kenaikan kadar tol di satu lebuh raya ditangguhkan untuk kenderaan kelas 2,3,4 dan 5.Susulan penangguhan itu, anggaran pampasan yang perlu ditanggung kerajaan adalah sebanyak RM2.25 bilion dan perundingan untuk menstrukturkan semula kadar tol secara bersama dengan syarikat konsesi masih berjalan, dengan Kabinet bersetuju untuk dimuktamadkan sebelum 2023.“Anggaran pampasan ini adalah berdasarkan formula pengiraan pampasan yang ditetapkan dalam perjanjian konsesi dan jumlah sebenar bayaran pampasan tol akan ditentukan selepas proses verifikasi trafik dilakukan oleh Lembaga Lebuhraya Malaysia,” katanya.


Rakyat akar umbi masih terima Muhyiddin

Lantikan Muhyiddin Yassin sebagai Pengerusi Majlis Pemulihan Negara (MPN) bertaraf menteri sewajarnya disambut baik oleh segenap lapisan masyarakat.Sangat tidak betul dakwaan yang masih mengaitkan Muhyiddin dengan “kerajaan gagal” kerana ia tidak mencerminkan penerimaan rakyat di akar umbi sebaliknya sentimen partisan sahaja.Kita boleh faham bila orang seperti Saifuddin Nasution Ismail menyebut Muhyiddin “yang bertanggungjawab atas penderitaan rakyat ketika ini” kerana dia pemimpin PKR.Begitu juga dengan orang seperti A Kadir Jasin yang menyifatkan lantikan itu seperti “tikus dibagi tugas memperbaiki labu yang dirosakkannya” kerana dia memusuhi Muhyiddin.Hakikat sebenarnya ialah data menunjukkan tahap penerimaan ke atas Muhyiddin masih lagi tinggi pada tarikh beliau meletakkan jawatan sebagai Perdana Menteri pada 16 Ogos lalu.Ini terbukti dari kaji selidik Merdeka Centre pada 10-12 Ogos lalu yang menunjukkan tahap penerimaan ke atas beliau berada pada 52%, dengan 74% Melayu teguh menyokong beliau.Beliau juga terbukti tetap popular dalam kalangan rakyat walaupun selepas meletakkan jawatan dengan hantaran Facebook beliau mendapat sambutan hangat daripada para pembaca.Hantaran Facebook bertajuk “Amanat Terakhir Tan Sri Muhyiddin kepada Pegawai Pejabat Perdana Menteri” contohnya mendapat 22,000 komen, 41,000 perkongsian dan 215,000 sukaan.Lebih mutakhir adalah kenyataan media penerimaan lantikan sebagai pengerusi MPN yang mendapat 6,200 komen, 2,700 perkongsian dan 68,000 sukaan yang membuktikan sokongan kepada beliau.Amat malang sekali bila beliau terpaksa meletakkan jawatan sebagai perdana menteri bukan kerana gagal mendapat sokongan rakyat tetapi kerana penarikan balik sokongan Ahli-Ahli Parlimen tertentu.Begitulah juga dengan imej “Kerajaan Gagal” yang terus-menerus cuba dipalitkan kepada Muhyiddin walaupun beliau telah berusaha sedaya-upaya melakukan yang terbaik sepanjang pemerintahan beliau.Jika ada yang kurang pada diri Muhyiddin maka ia adalah kekurangan pada team media beliau dan pada kementerian komunikasi dan multimedia untuk menonjolkan pencapaian beliau.Seperti yang ditulis oleh Jeremiah Lee TS dalam portal Malaysiakini: “We admire Muhyiddin because he was always quiet and focused. He was a person of action, not just empty talk.”Sambung Jeremiah lagi: “Muhyiddin knew he was here to serve and that is what he did. He worked quietly for the people and this is what we admire and want.”Seperti yang disebut oleh Muhyiddin sendiri dalam amanat terakhir sebagai perdana menteri beliau, tugas dan tanggungjawab yang beliau terpaksa pikul agak luar biasa, “in most difficult of times, in unprecedented times.”Bagaimanapun, dalam tempoh 17 bulan beliau telah buat apa yang beliau fikir diperlukan untuk menyelamatkan nyawa rakyat jelata, menentukan mereka ada makanan di atas meja dan nyawa mereka selamat.Terang Muhyiddin: “Jemaah menteri yang saya bentuk dan kerajaan yang telah terbentuk selama ini kerja tak ada apa, Covid, Covid, siang malam, pagi subuh tengok berapa data, angka.”Cara Muhyiddin bekerja memang tidak banyak cakap tetapi data dari segi vaksinasi khususnya membuktikan pencapaian yang agak luar biasa beliau di mana akhir Oktober ini kita akan menghampiri imuniti kelompok.Jangan lupa bahawa Muhyiddinlah yang memulakan inisiatif MPN bermula daripada mesyuarat pertama Jawatankuasa Khas Kabinet Mengenai Pelan Pemulihan Negara (JKKPPN) pada 9 Julai.JKKPPN yang bertujuan untuk memantau pelaksanaan strategi dan bantuan di bawah Pelan Pemulihan Negara (PPN) ini kemudiannya dibubarkan pada 16 Julai untuk digantikan dengan MPN.Perlu diingat bahawa keputusan MPN bukanlah dibuat oleh Muhyiddin sendiri kerana ia juga dianggotai oleh wakil-wakil dari sektor swasta, pakar industri, dan pertubuhan bukan kerajaan (NGO).Apatah lagi bila Perdana Menteri Ismail Sabri Yaakob, sendiri dalam ucapan khas pertama beliau menawarkan ruang kepada pemimpin pembangkang untuk menganggotai MPN.Berdasarkan pengalaman dan pengetahuan mendalam beliau mengenai perancangan dan tindakan memulihkan negara dari pandemik Covid-19 maka amatlah sesuai Muhyiddin dilantik mengetuai MPN.Lantikan ini pastinya akan menjamin kesinambungan di dalam perancangan dan tindakan kerajaan yang disertai oleh pelbagai penambahbaikan ekoran kemasukan anggota baru, termasuk pemimpin pembangkang.Perlu diingat bahawa lantikan Muhyiddin ini bukan dibuat secara sendirian oleh Ismail tetapi secara kolektif oleh jemaah menteri dalam mesyuaratnya pada 1 September lalu.Oleh itu, lantikan ini tidak seharusnya dijadikan sebagai satu isu untuk merendah-rendahkan sesiapa, apatah lagi bila ia telah disembah maklum kepada Yang di-Pertuan Agong.Jika mahu dikatakan bahawa dengan sebab lantikan sebagai Pengerusi MPN ini maka Ismail Sabri akan menjadi boneka kepada Muhyiddin maka ia adalah satu pembohongan di siang hari.Ini kerana walaupun lantikan sebagai Pengerusi MPN ini menjadikan Muhyiddin bertaraf Menteri tetapi beliau tidak dilibatkan dalam proses pembuatan keputusan oleh Jemaah Menteri.Begitu juga jika mahu dikatakan bahawa dengan sebab lantikan sebagai Pengerusi MPN ini maka akan banyak dana kerajaan terbazir untuk membayar gaji Muhyiddin yang merupakan satu kepalsuan.Ini kerana Muhyiddin sendiri sejak awal lagi telah menyebut sewaktu menerima pelantikan ini bahawa beliau akan menjalankan tugas secara sukarela tanpa apa-apa imbuhan.Muhyiddin juga sedar bahawa beliau hanya akan berperanan membantu Ismail membawa Malaysia melalui fasa-fasa pemulihan sepertimana yang telah digariskan dalam PPN.Akhirnya, lantikan ini juga adalah cerminan kepada prinsip kebersamaan Ismail dan titah Yang di-Pertuan Agong yang mahukan semua pihak agar melupakan segala perbezaan demi mencapai kesejahteraan dan kebajikan rakyat.Mohd Noor Yazid adalah pensyarah di Fakulti Sains Sosial dan Kemanusiaan, Universiti Malaysia Sabah (UMS).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Hakim ‘terdorong’ untuk putuskan Najib bersalah dalam kes SRC, kata peguam

Mahkamah Rayuan hari ini diberitahu hakim dalam perbicaraan kes Najib Razak berkaitan dana SRC International Sdn Bhd bagaikan “terdorong” untuk memutuskan bekas perdana menteri itu bersalah.Peguam beliau Farhan Read berhujah demikian di hadapan panel tiga hakim yang diketuai Hakim Abdul Karim Abdul Jalil dalam pendengaran rayuan Najib terhadap sabitan dan hukuman penjara ke atas beliau berhubung penyelewengan RM42 juta dana SRC International.Dua lagi hakim ialah Has Zanah Mehat dan Vazeer Alam Mydin Meera.“Kelihatan seolah-olah ada keinginan untuk memutuskan tertuduh bertanggungjawab. Hakim (Mohd Nazlan Mohd Ghazali) terdorong untuk memutuskan tertuduh bersalah,” katanya.Farhan berkata undang-undang jenayah bukanlah saluran yang tepat untuk tertuduh dipertanggungjawabkan kerana tertuduh sudahpun dipertanggungjawabkan pada pilihan raya umum yang lepas.Kata peguam itu lagi dapatan hakim perbicaraan bagi memerintahkan ahli Parlimen Pekan tersebut membela diri juga sangat prejudis.Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun serta denda RM210 juta terhadap Najib selepas mendapati beliau bersalah atas tujuh kesalahan membabitkan pecah amanah, pengubahan wang haram dan salah guna kuasa melibatkan wang berjumlah RM42 juta milik SRC International.Pendengaran bersambung.


Tegur jika ada pelanggaran undang-undang, kata Anwar kepada penjawat awam

Perdana Menteri Anwar Ibrahim hari ini berkata warga perkhidmatan awam wajar membuat teguran terhadap Kerajaan Perpaduan yang didapati melanggar tindakan undang-undang.
Berucap pada perjumpaan perdana menteri bersama warga Jabatan Perdana Menteri bagi bulan Januari 2023 di Putrajaya hari ini, Anwar berkata teguran tersebut turut membabitkan dirinya yang kini memegang portfolio menteri kewangan.
“Saya tekankan ialah penguatkuasaan, apa yang saya pelajari terutama di Kementerian Kewangan, saya lihat banyak fail ada banyak keterlanjuran.
“Nak salahkan pegawai...jika ‘minit’ daripada menteri atau perdana menteri, dia patuh. Tetapi saya beri arahan yang jelas kalau ada ‘minit’ daripada perdana menteri sendiri pun kalau ada melanggar undang-undang, sekurang-kurangnyanya saya dimaklumkan terlebih dahulu,” katanya.
Turut hadir ialah Timbalan Perdana Menteri Fadillah Yusof, Menteri di Jabatan Perdana Menteri (Sabah, Sarawak dan Tugas-Tugas Khas) Armizan Mohd Ali, Menteri di Jabatan Perdana Menteri (Hal Ehwal Agama) Mohd Na’im Mokhtar dan Ketua Setiausaha Negara Mohd Zuki Ali.
Sementara itu, Anwar berkata jawatan Setiausaha Sulit Kanan dan Ketua Setiausaha Sulit di Pejabat Perdana Menteri, Timbalan Perdana Menteri dan menteri perlu diisi oleh mereka daripada kalangan pegawai tadbir diplomatik.
“Ini supaya penyelarasan itu baik. Langkah-langkah ini diambil dan saya tekankan ia hanya akan berhasil kalau ada kerjasama penuh daripada rakan-rakan," katanya yang terhutang budi dengan penjawat awam kerana semangat dan sambutan mereka terhadap teguran yang diberikannya diterima dengan baik.
Beliau menegaskan negara tidak akan maju sekiranya berlaku kebocoran dan ketirisan yang melampau dalam pentadbiran.
“Macam saya sebut kontrak yang kadang-kadang komisen terlalu tinggi, harga tidak berpatutan, bukan saya menuju kepada sesiapa. Hakikatnya, anda tidak boleh berjaya sebagai sebuah negara kalau kebocoran dan ketirisan itu begitu banyak," katanya.
Anwar berkata program permukiman Jemaah Menteri Kerajaan Perpaduan yang diadakan di Kompleks Seri Perdana semalam turut dihadiri beberapa ketua jabatan supaya wujud keserasian antara kepimpinan eksekutif negara dan penjawat awam.
Beliau berkata program permukiman berkenaan  akan diadakan lagi antaranya dengan Suruhanjaya Pencegahan Rasuah Malaysia dan Peguam Negara.


20 tahun berlalu, adakah Malaysia sedia berdepan serangan ala 11/9?

20 tahun selepas peristiwa serangan pengganas terhadap menara berkembar Pusat Dagangan Dunia yang mengorbankan hampir 3,000 orang di New York pada 11 September 2001, seorang pakar tidak menolak Malaysia juga berdepan ancaman sama berdasarkan pengalaman dan persamaan struktur bangunan tersebut.Pakar anti keganasan dari Universiti Malaysia Perlis (UniMAP), Mohd Mizan Mohammad Aslam berkata serangan berskala kecil sudah beberapa kali dilaporkan dalam negara.Beliau memetik pengeboman kilang Carlsberg di Petaling Jaya dan pembakaran kuil di Batu Caves.“Kita juga mempunyai beberapa ciri persamaan (dengan Amerika Syarikat) dari segi bangunan pencakar langit ikonik seperti Menara Berkembar Kuala Lumpur (KLCC) dan TRX. Jadi, ia juga dianggap sebagai satu kemungkinan,” katanya kepada MalaysiaNow.“Apabila melihat corak serangan ini, maknanya serangan kecil boleh berlaku, maka tidak mustahil serangan berskala besar juga boleh berlaku.”Malaysia memiliki struktur bangunan pencakar langit yang mirip dengan bangunan di Amerika Syarikat.Pada 2001, serangan yang berlaku apabila 19 orang merampas empat pesawat penumpang dengan dua daripadanya merempuh menara berkembar Pusat Dagangan Dunia (WTC) di New York manakala pesawat ketiga dilaporkan merempuh Pentagon, mengorbankan 184 orang.Manakala pesawat keempat terhempas di sebuah padang di Shanksville, Pennsylvania, menyebabkan kematian 40 orang.Malaysia makin bersedia selepas 20 tahunMizan berkata peristiwa itu memberi impak signifikan terhadap Malaysia apabila ia membuka mata kerajaan dan pihak keselamatan negara supaya lebih bersedia berdepan dengan ancaman serupa.Katanya, dalam tempoh 20 tahun sejak peristiwa itu, penambahbaikan terhadap pasukan keselamatan khususnya Bahagian Anti Pengganas (E8) di bawah cawangan khas polis agak ketara dari segi saiz jabatan dan tenaga kerja.“Sebelum 11 September 2001, ancaman keganasan dilihat pada skala kecil dan lebih kepada skala tempatan. Malah, saiz unit E8 pada masa itu amat jauh beza daripada sekarang,” kata Mizan yang merupakan penulis beberapa buah buku dan penerbitan mengenai bidang ini termasuk “Typology of Radicalism” terbitan Perlis Press pada 2012.“Justeru, selama 20 tahun, seperti berlaku perubahan paradigma yang besar kepada pihak keselamatan negara, dari segi logistik, tenaga kerja, dan kepakaran tenaga.”Menurut Mizan, pasukan keselamatan negara pastinya sudah mengambil kira ancaman dari pandangan sudut itu dan melakukan pelbagai siri latihan supaya sentiasa bersedia.“Pada pandangan saya, kita bersedia untuk hadapi segala ancaman sebegini, tetapi ia tidak boleh dielak sepenuhnya. Kita mungkin bersedia dari segi aliran masuk senjata api atau bahan letupan.“Namun ia mungkin sukar sedikit apabila melibatkan serangan secara ‘lone wolf’ (bersendirian) terutama menggunakan senjata bukan tradisi seperti memandu kenderaan di kawasan sesak dan melanggar orang ramai,” katanya.Mengulas lanjut, katanya, antara ketegasan polis dalam menangani isu membabitkan ancaman ini jelas kelihatan dengan cara pendekatan mereka iaitu menahan individu yang disyaki mempunyai kaitan dengan kumpulan pengganas.“Ini menunjukkan polis pandang serius terhadap potensi ancaman pengganas.“Walaupun ada kaitan sedikit, mereka terus tahan dan lakukan pemutihan serta-merta,” katanya.